text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू। Always refresh the pages for viewing new issue of VIDEHA.
VIDEHA ARCHIVE OF OLD ISSUES विदेह पुरान अंकक आर्काइव
(पूर्णतः अव्यवसायिक उद्देश्य आ मात्र एकेडमिक प्रयोग लेल)
विदेह ई-पत्रिकाक सभटा पुरान अंक ब्रेल, तिरहुता आ देवनागरी मे पी.डी.एफ. डाउनलोड लेल क्रमानुसार नीचाँक लिंकपर उपलब्ध अछि। डाउनलोड करबाक लेल लिंक पर "राइट क्लिक" कए "सेव टारगेट एज" करू।
All the old issues of Videha e journal is available in Braille, Tirhuta and Devanagari versions for pdf download at the respective links below. For download "right click" the link and select "save target as".
विदेह मैथिली मानक भाषा आ मैथिली भाषा सम्पादन पाठ्यक्रम
विदेह ई-पत्रिकाक ५१ म सँ १४९म अंक (नीचाँ)
Devanagari Mithilakshara Braille
VIDEHA 149th issue विदेहक एक सए उनचासम अंक
VIDEHA 128th issue विदेहक एक सए अट्ठाइसम अंक VIDEHA 129th issue विदेहक सए उनतीसम अंक
VIDEHA 148th issue विदेहक एक सए अड़तालीसम अंक
VIDEHA 147th issue विदेहक एक सए सैंतालीसम अंक
VIDEHA 146th issue विदेहक एक सए छियालीसम अंक
VIDEHA 145th issue विदेहक एक सए पैतालीसम अंक
VIDEHA 144th issue विदेहक एक सए चौआलीसम अंक
VIDEHA 143 rd issue विदेहक एक सए तैतालीसम अंक
VIDEHA 142nd issue विदेहक एक सए बियालीसम अंक
VIDEHA 141st issue विदेहक एक सए एकतालीसम अंक
VIDEHA 140th issue विदेहक एक सए चालीसम अंक
VIDEHA 139th issue विदेहक एक सए उनचालीसम अंक
VIDEHA 138th issue विदेहक एक सए अड़तीसम अंक
VIDEHA 137th issue विदेहक एक सए सैतीसम अंक
VIDEHA 136th issue विदेहक एक सए छत्तीसम अंक
VIDEHA 135th issue विदेहक एक सए पैतीसम अंक
VIDEHA 134th issue विदेहक एक सए चौतीसम अंक
VIDEHA 133rd issue विदेहक एक सए तैतीसम अंक
VIDEHA 132nd issue विदेहक एक सए बत्तीसम अंक
VIDEHA 131st issue विदेहक एक सए एकतीसम अंक
VIDEHA 130th issue विदेहक एक सए तीसम अंक
VIDEHA 127th issue विदेहक एक सए सत्ताइसम अंक
VIDEHA 126th issue विदेहक एक सए छब्बीसम अंक
VIDEHA 125th issue विदेहक एक सए पच्चीसम अंक
VIDEHA 124th issue विदेहक एक सए चौबीसम अंक
VIDEHA 123rd issue विदेहक एक सए तेइसम अंक
VIDEHA 122nd issue विदेहक एक सए बाइसम अंक
VIDEHA 121st issue विदेहक एक सए एकैसम अंक
VIDEHA 120th issue विदेहक एक सए बीसम अंक
VIDEHA 119th issue विदेहक एक सए उनैसम अंक
VIDEHA 118th issue विदेहक एक सए अठारहम अंक
VIDEHA 117th issue विदेहक एक सए सत्रहम अंक
VIDEHA 116th issue विदेहक एक सए सोलहम अंक
VIDEHA 115th issue विदेहक एक सए पन्द्रहम अंक
VIDEHA 114th issue विदेहक एक सए चौदहम अंक
VIDEHA 113th issue विदेहक एक सए तेरहम अंक
VIDEHA 112th issue विदेहक एक सए बारहम अंक
VIDEHA 111th issue विदेहक एक सए एगारहम अंक
VIDEHA 110th issue विदेहक एक सए दसम अंक
VIDEHA 103rd issue विदेहक एक सए तीनम अंक
VIDEHA 109th issue विदेहक एक सए नौम अंक
VIDEHA 108th issue विदेहक एक सए आठम अंक
VIDEHA 107th issue विदेहक एक सए सातम अंक
VIDEHA 106th issue विदेहक एक सए छअम अंक
VIDEHA 105th issue विदेहक एक सए पाँचम अंक
VIDEHA 104th issue विदेहक एक सए चारिम अंक
VIDEHA 51st issue विदेहक एकाबनम अंक
VIDEHA 52nd issue विदेहक बावनम अंक
VIDEHA 54th issue विदेहक चौबनम अंकVIDEHA 53rd issue विदेहक तिरपनम अंक
विदेहक छियानबैयम अंक (१५.१२.२०११)मे मिथिलाक
खोज (स्थान विवरण सहित), मिथिला रत्न, संपर्क-सूचना-खोजक मिथिला-मैथिलीसँ
संबंधी साइटक संग्रह, मानक मैथिली, दूर्वाक्षत मंत्र (अर्थ सहित) आ बाल
लोकनि द्वारा स्मरणीय श्लोक, ई सभ देल गेल अछि। किएक तँ ई-सभ सभ अंकमे समान
अछि, ताहि द्वारे छियानबैयम अंकक अतिरिक्त्त विदेहक दोसर आर्काइव अंकमे ई नहि
देल गेल अछि।
96th issue of VIDEHA (15.12.2011) includes
Discovery of Mithila, Mithila Ratn and other common parts of e journal.
As these topics are common, in other issues these have not been
included.
विदेहक पुरान अंक डाउनलोड करबाक लेल :-
१. इन्टरनेट एक्सप्लोररमे :- लिंक पर ’सिंगल लेफ्ट क्लिक” करू आ कनेक काल पी.डी.एफ. फाइल खुजबाक बाट ताकू। पी.डी.एफ. फाइल खुजलाक अनन्तर "फाइल, सेव ए कॉपी" कए पुरान अंक डाउनलोड करू। वा लिंक पर "राइट क्लिक" आ "सेव टारगेट एज" क्लिक करू।
२. मोजिला इंजन जेना, फायरफॉक्स ३.० आ फ्लॉक २.० मे :- लिंक पर "राइट क्लिक" आ "सेव लिंक एज" क्लिक करू।
३. ओपेरा हेतु :- लिंक पर "राइट क्लिक" आ "सेव लिंक्ड कन्टेन्ट एज" क्लिक करू।
४. सफारी हेतु :- लिंक पर "राइट क्लिक" आ "डाउनलोड लिंक्ड फाइल एज" क्लिक करू।
५. गूगल क्रोम हेतु:- लिंक पर "राइट क्लिक" आ "सेव लिंक एज" क्लिक करू।
(c)2004-18.सर्वाधिकार लेखकाधीन आ जतए लेखकक नाम नहि अछि ततए संपादकाधीन। विदेह- प्रथम मैथिली पाक्षिक ई-पत्रिका ISSN 2229-547X VIDEHA सम्पादक: गजेन्द्र ठाकुर। सह-सम्पादक: उमेश मंडल। सहायक सम्पादक: राम विलास साहु, नन्द विलास राय, सन्दीप कुमार साफी आ मुन्नाजी (मनोज कुमार कर्ण)। सम्पादक- नाटक-रंगमंच-चलचित्र- बेचन ठाकुर। सम्पादक- सूचना-सम्पर्क-समाद- पूनम मंडल। सम्पादक- अनुवाद विभाग- विनीत उत्पल। रचनाकार अपन मौलिक आ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) editorial.staff.videha@gmail.com केँ मेल अटैचमेण्टक रूपमेँ .doc, .docx, .rtf वा .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ अपन स्कैन कएल गेल फोटो पठेताह, से आशा करैत छी। एतऽ प्रकाशित रचना सभक कॉपीराइट लेखक/संग्रहकर्त्ता लोकनिक लगमे रहतन्हि, मात्र एकर प्रथम प्रकाशनक/ प्रिंट-वेब आर्काइवक/ आर्काइवक अनुवादक आ आर्काइवक ई-प्रकाशन/ प्रिंट-प्रकाशनक अधिकार ऐ ई-पत्रिकाकेँ छैै, आ से हानि-लाभ रहित आधारपर छै आ तैँ ऐ लेल कोनो रॊयल्टीक/ पारिश्रमिकक प्रावधान नै छै। तेँ रॉयल्टीक/ पारिश्रमिकक इच्छुक विदेहसँ नै जुड़थि, से आग्रह।। रचनाक अंतमे टाइप रहय, जे ई रचना मौलिक अछि, आ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक ०१ आ १५ तिथिकेँ ई प्रकाशित कएल जाइत अछि। वि दे ह विदेह Videha বিদেহhttp://www.videha.co.in/ विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू। Always refresh the pages for viewing new issue of VIDEHA.
(c) 2004-2018. सर्वाधिकार सुरक्षित। विदेहमे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ताक लगमे छन्हि।
(c) 2004-2018.सर्वाधिकार लेखकाधीन आ जतय लेखकक नाम नहि अछि ततय संपादकाधीन।
'विदेह' (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक/संग्रहकर्त्ता लोकनिक लगमे रहतन्हि, मात्र एकर प्रथम प्रकाशनक/आर्काइवक/अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) editorial.staff.videha@gmail.com केँ मेल अटैचमेण्टक रूपमेँ .doc, .docx, .rtf वा .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमती लक्ष्मी ठाकुर द्वारा मासक १ आ १५ तिथिकेँ ई प्रकाशित कएल जाइत अछि।
५ जुलाई २००४ केँhttp://gajendrathakur.blogspot.com/2004/07/bhalsarik-gachh.html “भालसरिक गाछ”- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब “भालसरिक गाछ” जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA


c: text/html

text:
दरभंगा । समय स टैक्स देनिहार दरभंगा प्रमंडल क दसटा व्यापारी कए शनिदिन सम्मानित कैल गेल । दरभंगा जिला क मखाना भंडार क पवन कुमार बगेरिया आ अंशु इंटर प्राइजेज क भरत कुमार बगेरिया कए लगातार पांचम बेर पुरस्कृत कैल गेल। प्रदीप कुमार दोसर बेर इ सम्मान ग्रहण केलथि। सम्मान लेनिहार कारोबारी मे प्रह्लाद राय सेहो शामिल छथि । मधुबनी जिला क बालाजी इंटरप्राइजेज आ इंडिया गोल्ड इंडस्ट्रीज कए सम्मानित कैल गेल। समस्तीपुर जिला क खालसा साइकिल स्टोर्स, शिव इंटरप्राइजेज, शिवशक्ति स्टोर्स, मिथिला इंटरप्राइजेज आ संजय आर कुमार कए सम्मानित कैल गेल । एहि स पूर्व सेल्स टैक्स विभाग दिस स भाभा सम्मान समारोह क उद्घाटन करैत दरभंगा क नगर विधायक संजय सरावगी कहला अछि जे व्यापारी स तय समय पर टैक्स आ विवरणी भेटला स सरकार क विकास काज समय पर पूरा करबा मे मदद भेटैत अछि। ओ कहला जे समय स टैक्स देनिहार व्यापारी कए सम्मान द कए विभाग हुकर भावना कए मजबूत करैत अछि आ आन व्यापारी कए हिनका अपन आदर्श बनेबा लेल प्रेरित करैत अछि । एहि स कर देबाक प्रति व्यापारी मे सजगता बढ़त । कार्यक्रम क अध्यक्षता करैत प्रमंडलीय वाणिज्य आ उद्योग परिषद क अध्यक्ष पवन सुरेका कहला जे अगर विभाग मे कोनो परेशानी भ रहल अछि त परिषद क कार्यालय मे आबि परेशानी क संबंध मे चर्च करू, हम परेशानी दूर करबाक हर संभव प्रयास करब।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर

robotstxt: allowed

filter: keep


text:
नई दिल्ली। आय हम सब द्रवित छी, मिथिला आ मैथिली संगीत कए एकटा अपूरणीय क्षति भेल। एकटा एहन क्षति जेकर रिक्त स्थान कए कियो नहि भरि सकत। अपन सबहक चिर-परिचित गायिका अंशुमाला आब हमरा सबहक बीच नहि रहलि। मैथिली संगीत क प्रति अंशुमाला क असीम अनुराग छलैन्ह आ प्राय: सब उत्कृष्ट मैथिली मंच पर हिनका अपन गायिकी स सुधि श्रोता कए सराबोर करैत छलीह। इ गप मणिमंजरी नाटक स पूर्व अंशुमाला लेल आयोजित श्रद्धांजलि सभा मे मैलोरंग क निर्देशक प्रकाश कहलथि। प्रकाश अंशुमाला क मैलोरंग संग जुड़ाव क चर्च करैत कहलथि जे काठक लोक क मंचन दिन हमरा अंशुमाला स भेंट भेल। ओ मैलोरंग स ततेक प्रभावित भेलथि जे मैलोरंग स जूड़ी गेलन्हि आ सदैव जुड़ल छलीह, कतेक नाटक मे पार्श्व स्वर क संग, एकटा नाटक मे अभिनय सेहो केने छलीह। हुनकर असमय अवसान हमरा सब कला प्रेमी क झंकझोरी क राखि देलक अछि। कला क क्षेत्र मे हुनकर योगदान चिर स्मरणीय रहत। प्रकाश एहि मौका पर उपस्थित दर्शक आ संस्था स अनुरोध केलथि जे ज्यों कियो संस्था वा व्यक्ति विशेष अंशुमाला क नाम स कोनो सम्मान क घोषणा करै चाहैत छथि त ओ एहि मंच स क सकैत छथि। अंशुमाला क नाम अनंत तक स्मरणीय हुए, हुनकर इ कामना अछि। एकर बाद दू टा सम्मान क घोषणा भेल। पहिल बी क्योर संस्था क कृष्ण कुमार झा अंशुमाला क नाम स साल मे १२ टा डाईलाइसिस क आॅपरेशन फ्री करबाक घोषणा केलथि। दोसर सीएमजे विश्वविद्यालय क संस्थापक सीएम झा हरेक साल 25 हजार रुपया सालाना अंशुमाला क नाम स देबाक घोषणा केलथि। एहि मौका पर ऋषि झा, कृष्ण कुमार झा, भुवन आदि अंशुमाला कए पुष्प अर्पित कए श्रद्धांजलि देलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बेतिया। 02 जनवरी। पश्चिम चंपारण जिला के नौतन थाना क्षेत्र मे कैल्ह देर राति कथित दबंग सभ दस घर मे आगि लगा देलन्हि जाहिसे लाखों केर संपत्ति आर मवेशि केर जरीके मौत भ' गेल।
पुलिस सूत्र बतौलन्हि कि शिवराजपुर गाम मे देर राति किछ लोग पेट्रोल छिट दस घर के ज़रा देलन्हि। एहि सभ घर मे नगद , कपड़ा आर आन सामान के अलावा दस मवेशि के सेहो जरला से मरबाक सूचना अछि।
ग्रामीण सभक सहयोग से आगि पर काबू पाओल गेल। एहि सिलसिला मे पीड़ित ग्रामीण सभक बयान पर पारस यादव आर हुनकर समर्थक सभक खिलाफ संबंधित थाना मे मामला दर्ज कराओल गेल अछि। पुलिस मामला केर छानबीन क' रहल अछि।


text:
Thursday, September 4, 2014
छोटकी (गौरी शंकर साह)
कथाकार- गौरी शंकर साह
छोटकी दलानपर कबड्डी-कबड्डी खेलि रहल छेली, छोटकी जइ दिशा रहै छेली ओकर पक्का जीतबाक गारंटी रहै छल, एतेक चुस्त, दुरुस्त आ फुर्ति कोनो लड़कीकेँ नै छल। अखनि धरि चारिटा केँ माइर देने छेली आ जीतैबला छेली, जहिना छोटकी खेलैमे नम्बर एक तहिना पढ़ैमे सेहो एक नम्बर छेली, समैसँ दस मिनट पहिने स्कूल चलि जाइ छेली, स्कूलमे सभसँ आगाँक ब्रेंचपर बैसै छेली, जँ कोनो दिन कियो लड़की ओकरा जगहपर बैसि रहैत तँ बिना उठौने नै मानैत, हुनका माथामे रहनि जे पाछूमे भूसकोल बैसैत अछि आ हम कोनो भूसकोल छी, तखनि पाछूमे किए बैसब, बड़ नीक सोच छेलनि छोटकीक। अपनासँ बड़का-बड़काकेँ समस्यासँ केतेको बेर छोड़ौने रहथि।
छोटकीकेँ नीक जकाँ बूझल छेलनि जे सभ आदमीकेँ कपारमे मासु आ हड्डी रहै छै मुदा लोक अपन सोचक कारण डाक्टर बनि जाइ छै आ अपना सोचेक कारण चपरासीओ नै बनि पबै छै, छोटकी तँए हरिदम अपन सोच नीक बनबैले स्कूलक पुस्तकालयसँ महान-महान आदमीक किताब लऽ टिफिनमे पढ़ि आपस कऽ दइ छेली। हुनक बेवहार सेहो बड़ नीक रहनि, जइ कारणेँ स्कूलक सर, मैडम सेहो बड़ मानैत रहथिन। ईहो एकटा ओकरा लेल रामवाणक काज करै छल।
जखनि छोटकी कबड्डी-कबड्डी खेलैत रहथि तखने छोटकीक बहिन रूबी स्कूलसँ गामपर एली, रूबीक मन उदास देखि छोटकी सेहो उदास भऽ गेली। छोटकी आ रूबी सहोदर बहिन। दुनूमे बड़ मिलान, एतेक मिलान शाइते आइ धरि कियो एक दोसरमे झगड़ैत देखने हेतै। घरक सभ काज दुनू बहिन मिलि-जुलि कऽ करि लैत छेली। रूबी भोरे-भोरे घर बहारैत तँ छोटकी बरतन माँजि लैत छेली। भारीसँ भारी काज चुटकीमे कऽ लैत छेली। दुनू बहिन, छोटकी आठमामे पढ़ै छल, आ रूबी इण्टरमे छल, छोटकी एतेक चन्सगर छल तँ ओइमे रूबीक सेहो सहयोग छेलै। रूबी छोटकीकेँ सभ सबाल बता दइ छल। की सबाल की अछि आ एकरा केना बनौल जेतै, एतेक नीक जकाँ तँ छोटकीकेँ स्कूलोक सर नै बता दइ छेलनि।
छोटकी रूबीकेँ उदास देखि पुछलक-
“दीदी, अहाँ उदास किए छी। बड़ फिरिसान लगै छी। की भऽ गेल अहाँकेँ, बाजू। नै बाजब तँ हम बुझबै केना।”
रूबीकेँ छोटकीक जिज्ञासा देखल नै गेलै, रूबी बाजल-
“आइ फेरो ने जाति, ने अवासीय आ ने आय प्रमाण पत्र भेटल, पता नै की हेतै, जँ काल्हि तक नै भेटत तखनि तँ हम छात्रवृत्ति लेल आवेदन नै कऽ सकै छी। आ नहियेँ हमर बैंकमे खाता खुगि सकत।”
छोटकी बिच्चेमे रूबीक बात कटैत बाजलि-
“दीपाक बहिन तँ तोरा बाद जाति, अवासीय, आय प्रमाण पत्रक लेल आवेदन जमा केने छेलै, ओकर सबहक तँ बनि गेलै, तखनि अहाँकेँ किए ने बनल दीदी?”
रूबी बाजलि-
“छोटकी अखनि बड़ छोट छी, दुनियाँदारी तों नै बुझबीही, केना दुनियाँ जलैत अछि। दीपाकेँ समैसँ पहिने ऐ दुआरे भेट गेलै, किएक तँ ओकर भाए जे ई कागज-पत्तर सभ बनबै छै तेकरा दू सए टाका देने छेलै, आ टाकाबलाकेँ तँ पहिने काज होइ छै। कहबी कोनो बेजए नै अछि जे बाप बड़ा ने भैया सबसँ बड़ा रूपैआ।”
कहि रूबी चुप भऽ गेल। छोटकी किछु सोचए लगल। आ फेर बाजल-
“सरकार तँ कहै छै जे घूस लेनाइ कानूनन अपराध छै, तखनि ई सभ एना किए करै छै, कहबा लेल कहै छै की ई लोक सेवाक अधिकार छै मुदा हमरा लगि रहल अछि जे ई लोभ सेवाक अधिकार छै। टाकाक कारणेँ आदमी किछु कऽ सकैए। मुदा दीदी हमरा एगो बात कहू तँ प्रमाण पत्र बनबैबला सभ केना बूझि जाइ छै जे के टाका देने अछि आ के नै देने अछि?”
रूबी बाजलि-
“कियो कहैत छेलए जे जखनि कियो आवेदक आवेदन करै छै तँ ओ अपना जेबीमे रखल पुर्जीमे ओकर नाओं आ आेवदन क्रमांक नोट कऽ लइ छै आ सभसँ पहिने ओकरे प्रमाण पत्र बना छै।”
छोटकी बाजलि-
“आ जे पैसा नै दइ छै तेकर की होइ छै।”
रूबी-
“तेकर की होइ छै, तेकर आवेदनक कोनो माए-बाप नै होइ छै, केतौ फेकि दइ छै, ओइपर कोनो धियान नै दइ छै आ एमहर आवेदक दौगैत-दौगैत तबाह भऽ जाइ छै तखनो नै कोनो असर पड़ै छै, केतबो लोक कहै छै तेकर कोनो परभाब नै पड़ै छै। आवेदककेँ कुकुर बूझि लैत छै आ बीस दिन दौगबबैत रहै छै जेना हम दस दिनसँ दौग रहल छी।”
छोटकीकेँ सुनि बड़ तामस उठलै, छोटकी रूबीकेँ कहलक-
“तोहर कागज काल्हि बनि जेतौ, कोनो हालमे चाहे काल्हि सुरूज उगै आकि नै उगै, हवा बहै आकि नै बहै, काल्हि अहाँकेँ कागज हर हालतिमे बनबाक छै चाहै किछु भऽ जाइ।”
“से केना हेतै।” रूबी बाजलि।
तैपर छोटकी बाजल-
“से हम काल्हि कहब, अखनि चलू मुँह-हाथ धोइ कऽ किछु खा लिअ फेर भिनसर ऐपर बात हेतै।”
छोटकी ऐ स्टाइलमे कहलक जे रूबीकेँ हँसी आबि गेलै आ छोटकी हँसए लगल। दुनू बहिन अँगना गेल आ एके थारीमे बैस दुनू खए लगल।
भिनसर भेल दुनू बहिन प्रखण्डपर पहुँचल। छोटकी रूबीकेँ बाहरे ठाढ़ कऽ अन्दर गेल। फेर पाँच मिनटक पछाति बाहर आएल आ रूबीकेँ कहलक-
“दीदी, अहाँ अहीठाम बैसू हम चट्टे अबै छी।”
रूबी किछु ने बाजल। ओतइ बैस गेल। अदहा घंटा भेल, तखने एकाएक तीन-चारिटा गाड़ी प्रखण्डक मैदानमे आबि लागि गेल। गाड़ी देखि कऽ सभ कर्मचारी सभकेँ होश उड़ि गेलै, सभ अपन-अपन काजमे दनदुरुस्तीसँ लगि गेल। गाड़ी एस.डी.ओ.क छेलै। एस.डी.ओ. सीधे ओही कार्यालयमे गेला जैठाम जाति, आय, आवासीय कागज सभ बनैत अछि। एस.डी.ओ. घूमि-घूमि कऽ सभटा देखए लगला, जेना किछु हराएल चीज ताकि रहल छथि। ओइठाम जेतेक कर्मचारी छेलै, सबहक होश उड़ल छल। तखने एस.डी.ओ. साहैब पुछलखिन-
“रमण के छी?”
ओहीठाम ठाढ़ एकटा कर्मचारी बाजल-
“हम छी सर।”
कर्मचारी हाकिम लग आबि कऽ ठाढ़ भेल, हाकिम ओकर जेबीक तलासी लेलक। ओकरा जेबीसँ दू सए रूपैआ निकलल, हाकिम अपन जेबसँ पुर्जी निकालि, रूपैआक नम्बर अपना पुर्जीपर उतारलक। नम्बरसँ मिलौलक, सभटा नम्बर मिलि गेलै। हाकिम एक झापड़ कर्मचारीकेँ लगौलक। झापड़ कसबर छल, लगिते कर्मचारी निच्चाँमे खसि पड़ल। एस.डी.ओ. बजला-
“ई पैसा कहाँ से आया?”
कर्मचारी डरसँ बाजल-
“सर घरसँ लाए थे।”
एस.डी.ओ.केँ तामस उठि गेलनि फेर एक झापड़ कर्मचारीकेँ लगा देलखिन। तखनि कर्मचारी मुँह खोललक आ सभटा खिस्सा कहलक। एस.डी.ओ. तुरंत छोटकीकेँ बजौजलक आ कर्मचारीकेँ कहलखिन-
“आइ बारह बजे तक रूबी का प्रमाण पत्र बना कर देना।”
कहि एस.डी.ओ. साहैब चलि गेला। एमहर छोटकी तीनो प्रमाण पत्र लेबाक लेल बैसि रहल। तखने एकटा कर्मचारी रूबी कुमारी, रूबी कुमारी कहैत अबाज लगेलक। छोटकी तुरंते रूबीकेँ लऽ ओतए पहुँचल आ रजिष्टरपर शाइन कऽ कागज लऽ विदा भेल। रूबीकेँ किछु नै फुड़ाइ छेलै। हम दस दिनसँ दौगै छेलौं मुदा हमरा नै भेटल आ छोटकी केना एके दिनमे काज सलटिआ लेलक। रूबीकेँ रहल नै गेलै। छोटकीसँ पुछलक-
“आँइ गे तों केना एक्के दिनमे कागज बनबा देलँह। तोरा लग कोन एहेन जादूक छड़ी छौ।”
रूबीक गप सुनि छोटकीकेँ हँसी लगि गेलै। ओ फरिछा कऽ रूबीकेँ कहए लगलै-
“देखू, काल्हि जखनि अहाँ कहलौं जे टाका देलासँ काज भऽ जाइ छै तखनि हम अपना डायरीमे दू सए टाका जाइ समए निकालि लेलिऐ आ जेते कोनो नम्बर छेलै तेकरा एकटा कागजपर उतारि लेलिऐ, जखनि हम अहाँकेँ ठाढ़ कऽ कर्मचारी लग गेलौं तँ हम ओकरा अहाँक आवेदनक क्रमांक देलिऐ आ दू सए टाका सेहो देलिऐ। ओ एको बेर आँइओं ने केलक हम ओकर नाओं सेहो ओकरासँ पुछि लेिलऐ, तेकर बाद हम अहाँकेँ चट्टे अबै छी कहैत सीधे एस.डी.ओ. लग गेलौं आ हुनका सभटा बात कहि देलयनि। हुनका बिसवासे ने भेलनि हमर गपक। किएक तँ हम देखैमे धिया-पुता लगैत लगलियनि। तखनि हम नोटक नम्बर जे नोट केने रहिऐ से पुर्जा देलियनि आ हुनका कहलियनि जे अगर हमर आरोप गलत होइ तँ हमरा जेल अहाँ सेहो पठा सकै छी, हमर गप सुनि हुनका हमरापर पूर्ण बिसवास भऽ गेलनि आ तुरंते उठि कऽ तीन-चारिटा हाकिमकेँ बजा संगमे लऽ प्रखण्ड कार्यालयपर पहुँचला। आ छापा मारलखिन। हमर गप सत् भेलनि बाँत अहाँक आगूऐमे घटल।”
रूबी बाजलि-
“छोटकी तों एतेक तेज छेँ से हम नै बुझैत रही।”
छोटकी बाजलि-
“सभटा अहींक असिरवाद अछि दीदी।”
दुनू बहिन हँसए लगल।
भोरे-भोर सबेर भने पेपरमे आएल छल जे घूसखोर रमणकेँ एस.डी.ओ. द्वारा निलंम्बित कऽ देल गेल। आ स्वतंत्रता दिवसक अवसरिपर म.वि.खड़ौआमे पढ़ैत छोटकीकेँ एस.डी.ओ. द्वारा घूसखोरकेँ पकड़ेबा लेल सम्मानित कएल जाएत।
भरि खड़ौआक लोक छोटकीक गुणगान करए लगला।¦¦¦
गौरी शंकर साह
गाम+पोस्ट- तुलापत गंज
थाना- झंझारपुर
जिला- मधुबनी
(बिहार)
पिन- 847109
Subscribe to: Post Comments (Atom)


text:
अपन मिथिला /साउन २६ . मधुबनी - स्त्रीगण सभहक चोटी कटबाक मामला एखन देश भरि मे खूब चर्चा मे अछि. धीरे-धीरे एकर आतंक सगर देश मे पसरल जा रहल छैक. धरि सैकड़ों महिला एखन धरि एकर शिकार भ' चुकल छथि. आब एहि चोटी कटबाक आतंक स' मिथिला क्षेत्र सेहो वंचित नै रहल. बुध कें खजौली, झंझारपुर, बिस्फी व लदनियां स' चोटी कटबाक सूचना आएल. एहि घटनाक बाद स' क्षेत्रक लोक भयाक्रांत छथि. मधुबनी स' हमर संवाददाताक रिपोर्ट.
भेटल जानकारी अनुसार करमौली पंचायतक कर्पूर पाली गाम मे एकगोट महिलाक केश कटबाक मामला सामने अबितहिं क्षेत्र मे सनसनी मचि गेल. पीड़िता संजय यादवक पत्नी मूर्ति देवी (32) बेरू पहर अपन बच्चा सभहक संग घर मे सूतल छलीह कि अनायास ओकरा केश कटि जएबाक अनुभूति भेल. हालांकि ओहि समय पीड़िता लग कियो नै छल. अपन केश कटबाक घटना बाद पीड़िता जोर-जोर स' चिचियाइ लगलीह आ बेहोश भ' गेलीह. एहि घटनाक बाद परिजन द्वारा ओकरा झाड़-फूंक लेल डुमरियाही गाम स्थित मस्जिदक मौलाना लग ल' जाएल गेल. जकर बाद पीड़िता होश मे अएलीह. पीड़िता स्वयं सहित ओकर परिजन अचानक केश कटि जएबाक बात स्वीकारि रहल छथि. पीड़िता मूर्ति देवी जनोलनि जे हुनक 6 इंच धरि केश काटि लेल गेल अछि. सभ स' चकित कर' बला बात त' इ अछि जे ओहि बिछाओन ओ घर स' कतौ काटल केश बरामद नै भ' सकल अछि. एम्हर पीड़िताक पिता राम विलक्षषण यादव कें मानी त' इ कोनो प्रेतात्माक प्रकोप अछि.
जनतब दी जे एखन एहन घटनाक चर्च पूरा देश मे अछि. परञ्च एहि क्षेत्र मे ई पहिल घटना अछि. घटना बाद स' एक दिस जत' पीड़िताक घर पर लोकक भीड़ लागल अछि त' ओतहि दोसर दिस स्थानीय महिला मे सेहो आब भय जगजियार होमए लागल अछि.
बिस्फी मे कटल जुनैदक चोटी
मधुबनी जिलाक बिस्फी थाना क्षेत्र के नूरचक गाम स' सेहो चोटी कटबाक मामला प्रकाश मे आएल अछि. एहि खबरि के बाद स' क्षेत्र मे सनसनी पसरि गेल अछि. मामला बुधक सांझ के अछि जखन नूरचक के इस्लामपुर टोल निवासी मो. जुनैदक बेटी आजादी खातुन कें चोटी अचानक कटि गेल. चोटी कटला क' बाद स' पीड़िता बेहोश अछि. परिजनक सहयोग स' स्थानीय स्तर पर पीड़िताक इलाज करबाओल जा रहल अछि. समाचार प्रेषण तक लड़की होश मे नै आबि सकल अछि. लड़की कें होश मे अएला बादे घटनाक कारण उजागर भ' सकत. एहि घटनाक बाद स' इलाका मे अफरातफरी सन माहौल देखल जा रहल अछि.
झाड़ू लगा रहल छली वार्ड पार्षद, तखनहिं कटलनि चोटी
झंझारपुर अनुमंडल क्षेत्रक भैरव स्थान थानाक नरूआर गाम मे वार्ड 14 केर सदस्या व श्यामदेव मंडल केर 32 वर्षीय पत्नी कुसुमा देवी अपन आंगन मे झाड़ू लगा रहा छली. अही क्रम मे हुनकर चोटी कटि क' खसि पड़लनि. कुसुमा देवी हालति डरक ओजह स खराप भ' गेल. सूचना भेटलाक बाद समस्त ग्रामीणक भीड़ ओत' जुटि गेल. हुनकर करीब पांच इंच केश कटि गेल. घटनाक सूचना भैरव स्थान थाना कें द' देल गेल अछि. भैरवस्थानक थाना अध्यक्ष बतौलनि जे मामलाक छानबीन कएल जा रहल अछि.
पढ़ि रहल छल बचिया, कटि गेल चोटी
लदनियां प्रखंडक सिधपा गाम मे रामबालक पासवान केर 14 वर्षीय बेटी अपन घर मे पढ़ि रहल छल. पढ़िते काल ओकर चोटी कटि गेलै. चोटी कटलाक बाद ओकर हालति बिगड़ि गेलै. घटनाक सूचना भेटिते ग्रामीणक भीड़ ओकर आंगन मे उमड़ि पड़ल. सूचना भेटलाक बाद थाना मनोज कुमार ओत पहुंचला. ओ भीड़ कें शांति केलनि आ मामलाक छानबीन करबाक आश्वासन देलनि.
मिथिला मेलक अपील
एखन धरि घटल एहि प्रकारक घटना प्रथम दृष्टिएं कोनो ने कोनो रंजिश वा अंधविश्वास स' प्रेरित बुझना जाइत अछि. तें मिथिला मेल अपन समस्त सुधिजन पाठक स' अपील करैत अछि जे एहि संबंध मे पसारल जा रहल अफवाह पर ध्यान नै दी. बस सावधान रही आओर अपना अड़ोस-पड़ोस मे नजरि बनेने राखी. ज' एहि संबंध मे कोनो संदेहास्पद व्यक्ति पर नजरि जाइत अछि वा ककरो पर शक होइत अछि त' कानून अपना हाथ मे नै ल' तुरंत पुलिस कें खबरि दी. तंत्र-मंत्र ओ अंधविश्वासक फेरा स' बचबाक प्रयास करी.
साभार - मिथिला मेल डेस्क


text:
अपन मिथिला/ भादौ ७ - । नेपालके प्रधानमन्त्री शेरबहादुर देउवाके भारतीय विदेशमन्त्री सुष्मा स्वराज स्वागत केने अछि । नयाँ दिल्लीस्थित विमानस्थल पुगल प्रधानमन्त्री देउवाके स्वराज स्वागत केने छेल। पहिलेके प्रधानमन्त्री केपी शर्मा ओलीके राज्यमन्त्री स्वागत करने कहैत नेपालमें विरोध भेल छेल ।
प्रधानमन्त्री देउवाके नयाँ दिल्लीस्थित इन्दिरा गान्धी अन्तर्राष्ट्रिय विमानस्थलमें भारतीय विदेशमन्त्री स्वराज स्वागत केने छेल। प्रधानमन्त्री बंनल पहिल बेरि औपचारिक भ्रमणके लेल प्रधानमन्त्री देउवा ४८ गोटे सम्मिल टोलीके नेतृत्व करैत भारत गेल अछि । पाँच दिन के लेल गेल इण्डिया प्रधानमन्त्री देउवा भारतीय राष्ट्रपति, उपराष्ट्रपति, प्रधानमन्त्री लगायतसँग उच्चस्तरीय भेटघाट करै के कार्यक्रम अछि ।
प्रधानमन्त्री देउवा राष्ट्रपतिके राजकीय पाहुनाके रूपमें प्रधानमन्त्री देउवासहित ६ गोटे प्रतिनिधिमण्डल राष्ट्रपति भवनमें रहत । सरकारी भ्रमण दलके बाँकीसभ ताजमानसिंह होटेलमें रहैके व्यवस्था केने अछि।


text:
अशोक कुमार सहनी/ अपन मिथिला/ साउन-२८ रौतहट –२दिनके बर्षाके कारण रौतहटके जनजीवन कष्टकर भेल अछि । पूर्व पश्चिम महेन्द्र राजमार्गके साथ जिल्लाके सभ ग्रामिण सडकसभ सेहो बन्द भेल अछि ।
बीतल ४० घन्टा से बेसी समयसे भरहल बर्षासे महेन्द्र राजमार्ग के चन्द्रपुरके जुुडिबेला साइड लचकामें पाइन बढला से आय भोर के ६ बजेसे गाड़ी सभ बन्द भेल अछि।
लचका साइड में भोर में फँसल दुु टा गाड़ी के पुलिश निकालने छेल ।
बंकुल कोपवा बीचके नहरके पुुल, देवाहीसे सोनरनिया भके हरनहिया जायवाला रोड आ ओतरहल पुुल बाइढ दाहा के लगेल अछि ।
रोड आ पुुल दहेला से देवाहीसे मौलापुर, बंकुलसे कोपवा,आ मौलापुरसे बारा जायके रोड आय से बन्द अछि।
बर्षाके पाइन रोडसे ऊपर तक बहीरहल के कारण जिल्लाके पुुर्वमें समनपुर,मत्सरी,मध्यभाग कटहरिया आ पश्चिम में बिजयपुुर, बंकुल, दुअिवा, बडहरवाई सभ क्षेत्रमें सेहो गाड़ी सभ नै चल सकल अछि ।
पाइनीके बेसी बहावसे गरुडासाइड के झाँझपुल नजिके दुु टा बिद्युुतके पोल गिरल से दक्षिणभेगमें विद्युत सेवा सेहो बन्द भेल अछि।
बर्षाके पानि पुुर्वभाग के मत्सरी,सरुअठा,मलहिनिया,समनपुुर, पश्चिमीभेग देवाही, करुनिया, जिंगडवा, मर्यादपुर, ईनरवा, मटिअर्वा, कटहरिया, कर्कचकर्मैया, भसेढवा, बडका बडेरवा, फतुुआ, हर्षाहा, लक्षमिनिया, सितलपुर, बरगिनि ईसभ चारदर्जन बेशी गाँउ डुुबानमें परल अछि ।
गरुडा नगरपालिका चार मलहिनिया गाँउके चारुसाइड पानि जमा भेलास समुन्दर जेका भेल अछि ।
डुुबानमें रहल घरसभ में पानि घुशल से घर परिवारके लोग सभ काल्हि रातिसे खाना सेहो खाई नै सकल अछि से भसेढवाके स्थानिय जानकारी देने अछि।
सिडिओ उद्धव बहादुुर थापा बर्षाबादः कष्टकर आ बिपति राहत ओर उद्दारमें नेपाल प्रहरी,सशस्त्र प्रहरी आ नेपाली सेनाके टोली युुद्धजेका खटीरहल जानकारी देने अछि ।


text:
राष्ट्रवादकेँ नाममें संशोधनमें औरी देखाबैवाला के जनता चिन्हने अछि : प्रदीप गिरी
अपन मिथिला/ भादौ ५– कांग्रेस सांसद प्रदीप गिरील संविधान सशोधनके अर्थ तीन करोड नेपाली सँगए सँगए बाचैके आ सँगए रहैके लेल भेल कहने अछि।
संसद बैठकमें सोमदिन बोलैत सांसद गिरी संसद सरकार बनाबै के काममात्र नै भके मुलुक आ जनताके पक्षमें काम करै के काम सेहो अछि कहैत । एमालेऊपर इसारा करैत उ कहकल संविधान संशोधनमें राष्ट्र आ राष्ट्रबादके बात नै आबै छै आ सत्ता संघर्षके गप्प आरहल में आपत्ति जनोँने छेल । ‘नेपाल सभके अछि, राष्ट्रबाद सभ के अछि । वीपी सेहो २००३ में राष्ट्रबादके बहुत गप्प केने छेल तैयो पछा बदल परल छेल । राष्ट्रके लेल भाषा,संस्कृति भुगोल चाही’ सांसद गिरी पाकिस्तान, बंगलादेशके उदाहरण दैत राष्ट्रबादम नाममें संशोधनमें औरी देखाबै वला के जनता चिनहत जरूर ।
उ डर त्रास देखाके राष्ट्र विनास हेत कहैत नेपालमें भारतीय बाधके समस्या भेल अछि तब प्रधानमन्त्री अपन भ्रमणके टाइम कुटनीतिक हिसावसे गप्प करत डराबैके कोनो बात नै अछि । विपत्तिके देखाके ककरो कुटनीति करै के खोजय उ अवसरवाद हेत सांसद गिरीके कथन छेल ।


text:
एहि मामला मे BSSC के सचिव परमेश्वर राम आर हुनकर कार्यालय मे डेटा ऑपरेटर के पद पर कार्यत अविनाश कुमार के पुलिस बुधवार सांझे गिरफ्तार करि न्यायिक हिरासत मे पटना स्थित बेउर जेल भेज चुकल छैन्ह। मनु महराज कहला कि सचिव के मोबाइल फोन सँ प्राप्त जानकारी केर आधार पर एहि रैकिट के ४ आन लोग के गिरफ्तार कायल गेल अछि।
उल्लेखनीय अछि कि मुख्यमंत्री नीतीश कुमार बुधवार दिन एहि परीक्षा क' रद्द करबाक घोषणा केना छलैन्ह। 4 चरण मे आयोजित होमै बला एहि परीक्षक दोसर चरणक परीक्षा 5 फरवरी क' आयोजित कायल गेल छल, जाहिक प्रश्न पत्र लीक भेल छल। एहि परीक्षाक पहिल चरण 29 जनवरी क' आयोजित कायल गेल छल। तेसर आर चारिम चरणक परीक्षा क्रमश: 19 फरवरी आर 26 फरवरी क' आयोजित होमै बला छल।


text:
शिक्षक पात्रता परीक्षा फार्म एक जुलाई सं मिलत
प्राइमरी आओर मिडिल स्कूल के टीचर बहाली के लेल होए वाला शिक्षक पात्रता परीक्षा के फार्म आब एक जुलाई सं मिलत. फार्म एक जुलाई सं चौदह जुलाई तक मिलत.
फार्म खरीदलाह के बाद एकरा भरि कs जमा करय के तारीख राखल गेल अछि 19 सं 30 जुलाई. शिक्षक पात्रता परीक्षा के तारीख बाद मे घोषित कएल जाएत
.
पिछला बेर फार्म के लsक भेल हो-हल्ला के बाद एहि बेर सरकार के तरफसं साफ निर्देश देल गेल अछि जे बेसि सं बेसि काउंटर बनाएल जाए. जिला मुख्यालय के संग सबडिविजन मे सेहो फार्म मिलत. कोशिश तं ब्लॉक स्तर पर बेचय के सेहो चलि रहल अछि. मुदा फिलहाल एहि पर अखन फैसला नहि भेल अछि.
एक बात आओर फार्म ओतहि जमा करय पड़त... जतय सं अहां खरीदने होएब. दोसर ठाम जमा करय के गलती नहि करब. सभ फार्म के नंबर के हिसाब सं राखल जाएत.
एकटा बाद आओर ध्यान राखब जे जनरल आओर रिजर्व वाला परीक्षार्थी के लेल अलग-अलग रंग के फार्म छापल गेल अछि. अगर अहां दोसर कोटि के फार्म भरि देबय तं अहांक फार्म रद करि देल जाएत.
पहिने सिर्फ दस लाख फार्म छलाएल छल आब करीब 35 लाख फार्म छापल जा रहल अछि. तीन लाख टीचर के बहाली आओर 35 लाख फार्म. प्रतियोगिता आसान नहि रहत. मुदा कनिओ होसगर प्रतियोगी के लेल ई कठिन नहि रहत.
एक जुलाई सं अहां फार्म नकद सेहो खरीद सकय छी. अगर पिछला बेर अहां ड्राफ्ट बना लेने छलहुं तं निराश होए के कोनो बात नहि ओहि ड्राफ्ट सं नवका फार्म सेहो मिल जाएत.
हमर ईमेल:-info@hellomithilaa.com
Subscribe to: Post Comments (Atom)


text:
दरभंगा । जेना जेना लोकसभा चुनाव लग आबि रहल अछि, सासंद कीर्ति आजाद कए दरभंगाक चिंता बढ़ल जा रहल अछि। पिछला कई साल स दरभंगा कए दिल्ली बना देबाक दावा करनिहार आजाद अधिकतर समय दिल्ली मे बितेलाह, मुदा आब दरभंगा क जल जमाव पर ओ किंतु-परंतु सुनबा लेल तैयार नहि छथि। सांसद मे दरभंगाक कोनो मसला उठेबा स परहेज करनिहार कीर्ति आब इ सेहो कहैत छथि जे रेल मंत्रालय स काज निकालब हुनकर जिम्मा आ स्थानीय पदाधिकारी स्थानीय स्तर क काज कए आगू ल जाइथि। कीर्ति क इ बदलल रूप कोनो मंच पर नहि बल्कि दरभंगा नगर निगम कार्यालय मे देखबा लेल भेटल। दिल्ली स दरभंगा पहुंचल कीर्ति एहि बेर नहि त पाकिस्तान क हालात पर चिंतित भेलाह आ नहि हुनका अइपीएल क चिंता छल। ओ पूर्णरूप स दरभंगा क सांसद जेकां दरभंगा लेल चिंतित देखेलाह। नगर आयुक्त क कक्ष मे ओ महापौर गौरी पासवान स साफ कहला जे- सूनू मेयर साहब, हमर एकटा इच्छा अछि जे शहर क लोक कए जलजमाव से निजात भेट जाए। एहि मे कोनो अगर-मगर, किंतु-परंतु नहि चलत। रेलवे हो बा पीएचईडी सबकए एक ठाम बैसा समेकित रूप स योजना बनाउल जाए आ तत्परता स ओकर क्रियान्वयन कैल जाए, जाहि स दरभंगा शहर क लोक बरसात मे जलजमाव क पीड़ा स आजाद रहथि। निगम कार्यालय मे दरभंगाक विकास लेल निगम पदाधिकारी संग सांसद क बैसार क सूचना भेटला पर नगर विधायक संजय सरावगी सेहो निगम कार्यालय पहुंचलाह आ अपन चिंता कए सांसद क चिंता संग जोडि निगम पदाधिकारी कए शीघ्र समर्ग बैसार बजेबाक अनुरोध केलथि। बैसार मे मेयर गौरी पासवान, नगर आयुक्त केबीएन सिंह, नगर अभियंता सुशील कुमार उपस्थित छलाह। दरभंगाक क नीति निर्धारक इ तीनू पदाधिकारी विधायक आ सांसद क आगू किछु कहबा मे असमर्थ छलाह। दरभंगा मे एहन कम मौका आयल अछि जखन एहि प्रकार स सासंद आ विधायक शहर क मासला पर भोरे भोर निगम कार्यालय पहुंच बैसार क रहल छलाह।
नगर विधायक क उपस्थिति देख सांसद नगर आयुक्त स जलजमाव क कारण बुझबाक प्रयास केलथि त नगर अभियंता हुनका विस्तार स जलजमाव आ ओकर निदान क उपाय बुझेलथि। अल्लपट्टी भटवा पोखर लग जल निकासी क रास्ता पातर अछि। एकरा चौड़ा करबा लेल रेलवे स सहयोग चाही। लहेरियासराय चट्टी स वाटर वेज वाला नाला क आउट लेट जीवछ नदी तक ल जेबाक अछि आ कंगवा गुमटी लग स नदी तक आउट लेट बनेबाक अछि। एतबा सुनैत सांसद एना चौंकलाह जेना दरभंगा पहिल बेर आयल छथि। सांसद कहला जे अगर बीमारी आ इलाज दूनू बुझल अछि त फेर देरी कोन गप क अछि, बैसार बजाउ आ आयुक्त ओकर अध्यक्षता करथि। कीर्ति कहला जे सब कए एक संग बैसबा मे देरी किया। डीआरएम, जिला प्रशासन, इरकान, पीएचइडी, पीडब्ल्यूडी आ डूडा कए एक संग बैसाउ। एक संग सोचला स काज बनत आ शहर जलजमाव स मुक्त होयत। रेलवे स जे करेबाक अछि से हम करा देब। बांकी मुद्दा पर अहां सब गंभीरता देखाउ। नगर विधायक संजय सरावगी सुझाव देलथि जे तीनू आउटलेट ग्रामीण क्षेत्र मे अछि। एकर निर्माण मनरेगा स कराउल जाए। एहि स नगर निगम कए राशि क समस्या सेहो नहि होएत आ लोक कए रोजगार सेहो भेटत, शहर कए जल जमाव स मुक्त करबा लेल इ एकटा नीक रास्ता अछि। सांसद श्री आजाद विधायकक सुझाव कए स्वीकार करैत सोच क सराहना केलथि। ओ कहला जे आयुक्त स सहमति ल कए 15 अप्रैल कए सब विभाग क संयुक्त बैसार आहूत कैल जाए। एहि दौरान पार्षद प्रदीप गुप्ता सेहो नगर निगम प्रशासन पर कई बेर चुटकी लेलथि, जेकर उत्तर नहि त मेयर लग छल आ नहि नगर आयुक्त लग। बैसार मे सहायक अभियंता रतन कुमार वर्मा, सउद आलम क संग पार्षद आशुतोष कुमार, नफीसुल हक रिंकु आदि सेहो शामिल भेलाह। नगर निगमक बैसार क बाद सांसद दरभंगा टावर पहुंचलाह। टावर पर दुर्गध एतबा छल जे ओ नगर आयुक्त स पूछलाह जे ब्लीचिंग क छिड़काव दरीभंगा मे होइत अछि बा नहि। एहि पर जखन एकटा नागरिक किछु टिप्पणी करबाक कोशिश केलक त सांसद ओकरा पुचकारि कए चुप करा देलथि। ओ टूक टूक क सांसद कए देखैत रहल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
Saturday, April 7, 2012
पारस :: दुर्गानन्द मंडल
“शान्ति यै शान्ति कतए नुकाएल छी यै फुलकुम्मरि?”
शान्ति- “एलौं याए एलौं।” आंगनसँ शान्ति हाक दैत लग आबि सोझामे ठाढ़ि होइत पुन: बाजि उठैत छथि- “कथीले एतै जोर-जोरसँ हाक दैत छलौं? कोनो खास बात छै की?”
हम- “ऐह, अहाँकेँ तँ सदिखन मजाके सुझाइत अछि। खास बात की रहत। अहाँ छी तँ सभ खासे बात बूझु। ओना आइ विद्यालयक छुट्टी समाप्त भऽ गेल तँए झब दऽ खाइले किछु बनाउ। जे हम समैसँ विद्यालय चल जाएव।”
शान्ति बजलीह- “ओ..., आब ने बुझलौं। अहाँ तँ सभ दिन गोलहे गीतकेँ गबै छी। ओना हे, आइ बड्ड सखसँ अपनहि बाड़ीसँ सुआ आ लौफक साग काटि अनलौंहेँ। तँए आइ साग-भात आ आल्लुक सानाक संग भाटा-अदौरीक तीमन बनवितौं से निआरने रही। मुदा तइमे तँ देरी होएत। ताबत अहाँ स्नान-पूजा करू आ हम जलखैक ओरिओन कऽ दैत छी।”
“बेस, बड्ड बढ़ियॉं। कने अंग-पोछा आ धोती-कुरता बहार कऽ दिअ।” हम धोलूकेँ हाक दैत छी- “धोलू हौ धोलू। कतए छह हौ?”
“ऐलौं, याए ऐलौं बाबूजी, कने नदी फीरि रहल छी।”
“वेस, बड्ड बढ़ियॉं। आ वौआ, है सुनै छह? आइ हमरा विद्यालय जेबाक अछि। से जात हम स्नान करै छी। तात् तौं साइिकलकेँ बढ़ियॉं जकाँ झारि-पोछि दाए।” ई कहैत हम स्नान करबाक लेल डोल-लोटा लऽ कलपर चलि जाइत छी। स्नानोपरान्त पूजा-पाठ कऽ धोती पहीिर तैयार होइते छी तात् शान्तिक आग्रह- “सुनै छी, अहाँले जलखै निकालि देने छी, कऽ लिअ।” ई कहैत आगाँमे सिकीक चंगेरी, जे रंग-विरंगक रंगसँ रंगल मुजसँ बनौल गेल रहए, तइमे मुरही-चूड़ा, दूटा चूड़लाइ आ गोर पाँचेक तीलक लाइ संगमे काँच मेरचाइ आ नोन परसल छल, आगाँ बढ़ौलनि। एक क्षणक लेल हम मिथिला, मैथिल आ मैथिलक संस्कार आ स्भयतासँ बहुत बेसी आनन्दित भेलौं। मन गद्-गद् भऽ गेल। तात् शान्तिक मधुर आवाज- “कतए हेरा गेलौं? अखन यएह खा, विद्यालयसँ भऽ आउ, जखन आएव तँ गरमा-गरम साग, भात, अल्लुक साना अा भाँटा-अदौरीक तीमन भरि मन खाएब। ओना जाड़ मास छै जौं किछु आरो मनमे हुअए तँ कोनो हर्ज नै।” कहैत, हँसैत सोझासँ अढ़ भऽ गेलीह। आ हम जलखै करैत ऐ मादक अदाक मादे सोचए लगलौं। हमरो मनमे गुदगुदी लागए लागल। जलखै करैत एक बेर पुन: हाक देलिऐनि- “शान्ति, यै शान्ति....।” नै जानि जे हुनको मनमे कोनो बात उमरि रहल छलनि। ओ गुनगुनाइत ई गीत- “एगो चुम्मा दे दऽ राजा जी, बन जाइ जतरा....।”
आबि वाणभटक नायिका जकाँ लगमे सटि कऽ ठाढ़ि होइत प्रेमानुरूप एकटा चुम्मा लऽ छथि आ मुस्की दैत घरसँ बहार भऽ जाइत छथि। हम लजा जाइत छी।
करीब चालीस मिनटक उपरान्त विद्यालय पहुँचैत छी। हाथ-पएर धोलाक बाद हाजरी बनवैत छी। प्राथनाक घंटी बजैत अछि आ धिया-पूताक संग हमहूँ एक पातिमे ठाढ़ भऽ जाइत छी। उपरान्त ऐकर नवम्-बीमे हमर वर्ग रहैत अछि। हाजरी बही लऽ वर्गमे प्रवेश करैत छी। वर्ग नवम बी जे एकछाहा लड़कीएक वर्ग रहैत अछि, स्वागतार्थ सभ बच्चिया उठि कऽ ठाढ़ि भऽ जाइत अछि। बैसबाक आदेश पाबि यथास्थान सभ बैस जाइत अछि। सबहक हाजरी लेब सम्पन्न होइत अछि। तखन किछु बच्चिया सभ बाजि उठैत अछि- “मा-साएब, आइ ललका पाग पढ़बियौ, कियो कहति अछि जी नै सर आइ ग्रेजुएत पुतोहू पढ़बियौ। मुदा किछु खास बच्चिया यथा- राखी, गीतांजली, खुसवू, बबिता, रिंकी आ पिंकी कहि उठैत अछि- “जी नै सर आइ अहाँ अपने िलखल कोना कथा कहियौ। आ हम ओइ आग्रहकेँ नै टारि पबैत छी। शुरू कऽ दैत छी अपन लिखल ई कथा- .....पारस।”
माँ मिथिलाक गोद आ कमला महरानीक कछरिमे बसल एकटा गाम दीप-गोधनपुर। जइमे छल एकटा चाहबला ओकर नाओं छल पारस पिता श्री सत्य नारायण जी नाओंक अनुरूप दुनू बापूत विपरीत छल। पिता श्री सत्य नारायण जरूर मुदा, सभ चीजले खगले रहैत छलाह। एकटा प्राइवेट स्कूलमे अध्यापण कार्य करथि आ कोनो तरहेँ बाल-बच्चाकेँ पोसथि-पालथि। हुनकेर बालकक नाओं पारस। नाओंक अनुरूप एकदम िवपरीत, मझौले कदक जवान देहो-हाथ सुखले-टटाएल कारी-झामर हाथ-पएर एकदम सुखल-साखल मुदा, पेट जरूर कदीमा सन अलगल। देहो-वगेह ओहने, सदिखन जेना मुँससँ लेर चुविते छलै। फाटले-चिटले कोनो जूता-चप्पल पहिर ओही प्राइवेट स्कूलमे पढ़ैत छल। मुदा अकिलगल कम नै।
सत्य नारायणजीक घर जरूर बान्हेँ कातक सौ फिट्टा अर्थात् सरकारी जमीनमे छल, मुदा संस्कार कोनो सुसभ्य समाजक प्रतिक छल। सत्य नारायण बाबूकेँ हरलैन्हि ने फुरलैन्हि खेलवा देलखिन पारसकेँ एकटा एकचारी देल चाहक दोकान। अर्थाभावक कारणे पारस उधार-पैंच लऽ कीनि अनलक चाहक दोकानक लेल बरतन-वासन यथा केटली, ससपेन, चाहछन्नी, स्टोव, दूध राखक लेल दूटा टोकना आ दूआ माटिक मटकुरी छाल्ही राखक लेल। चाहक दोकान जे नित्य समैसँ खुलैत आ बन्द होइत छल। क्रमश: महिसिक अगब दूधक चाह, एक्को ठोप पानिक छुति नै, बरतन-वासन खूब पवित्र आ संस्कारी होएवाक कारणे ग्राहककेँ सेहो उचित सम्मान भेटनि। चाहक दोकान खूब चलनि। क्रमश: पाँच सेर दूधक बदला आध-आध दूध खपत होमए लागल। आमदनी नीक होमए लगलैक।
किछु पुंजी जमा केलाक बाद ओ एकचारी छोड़ि लऽ लेलक पक्काबला एकटा घर दोकान खोलए लेल। बना लेलक एकटा काउन्टर आ बढ़ा लेलक दोकानक मेल। साझु पहरकेँ बनाबए लागल सिंहहारा आ गरमा-गरम जिलेबी बात एककानसँ दूकान होइत गेलै एकर दोकानक नाओं भऽ गेलै दोकान खूब चलए लागल।
समए पाबि २६ जनवरी आ १५ अगस्तमे प्रसादक लेल विशेष आदर पाबि बनाबए लागल मनक मन बुनियॉं आ भुजिया। अगल-बगलमे प्राइवेट कोचिंग चलौनिहार संचालक आ िनदेशक महोदयक योगदान ऐ देाकनकेँ चलाबएमे अहम भूमिका रखलक। दिन दुना आ राति चौगुना उन्नति होमए लगलैक। मनक-मन दूध खपत होएवाक कारणे घी सेहो बनबाए आ नीक दाममे बेचाए। देखैत-देखैत चाहक देाकानक अामदनीसँ कीनि लेलक ओ तीन बीघा जमीन। मुदा एकर उपरान्तो ओ चाहो बेचाए आ पढ़बो करए। समए पाबि प्राइवेट स्कूलसँ सातमा पास कऽ ओ एकटा संस्कृत विद्यालयमे नाओं लिखा लेलक, आ मध्यमाक फारम भरि फस्ट डिविजनसँ पास केलक। आब तँ ओ किछु बेसिए खुश रहैत छल। मध्यमा पास केलाक बाद ओ अपन नाओं जनता काओलेजमे झंझारपुरमे लिखा लेलक। तखनो ओ वेचारा चाहो बेचए आ पढ़बो करए। आइ.ए. पास केलाक बादो ओकरामे कोनो परिवर्तन नै। काओलेजसँ ऐलाक बाद चाहक दोकानपर ओ जमि जाए। यद्यपि चाह बेचब एकटा तेहन काज मानल जएतैक ई विवादक विषए अछि। ओकरा एक्को पाइ लाज-संकोच नै। किएक तँ कर्म कोनो खराप नै होइत छैक। कमा कऽ खाइ ऐमे कोन लाज कोनो कि ककरोसँ भीख मंगबै जे लाज होएत। तँए चाह बेचब अधलाह काज नै से मानि ओ खूब जतनसँ अपन कतर्व्यक निर्वहन करए।
बुझिनिहार मैथिलमे एकर चर्च होमए लागल, जे देखू पारस चाहो बेचैए आ पढ़बो करैए। देखिते-देखति ओ मैथिली औनर्ससँ बी.ए. पास केलक। परोपट्टामे नाओं भऽ गेलैक जे एकटा चाहबला चाह बेचैत बी.ए. पास केलकहेँ। तखनो ओ चाह बेचब नै छोड़लक। बात पसरैत गेल।
एबबेर एकटा कथा गोष्ठीक मादे सुपौल जेबाक छल। चारि गोट मात्र कथाकार विदा भेलथि दिन अछैते मुदा, कोशी महरानीक अभिशापे नावसँ यात्रा करए पड़ल आ घंटा भरिक बाट मात्र चारि घंटामे तए भेल। सुपौलसँ पहिनहि झल अन्हार भऽ जरा सेहो गेल रही। तँए चारू कथाकार चाह पिबाक लाथे बैसलौं एकटा चाहक दोकानपर। दोकानदारसँ- “हौ, चारि कप चाह िदहह।”
ओ बाजल- “जी, श्रीमान् दइ छी।” कहैत ओ चाहक जोगार लगबए लगल।
“शान्ति यै शान्ति कतए नुकाएल छी यै फूलकुम्मरि?”
शान्ति- “एलौं याए एलौं।” आंगनसँ शान्ति हाक दैत लग आबि सोझामे ठाढ़ि होइत पुन: बाजि उठैत छथि- “कथीले एतै जोर-जोरसँ हाक दैत छलौं? कोनो खास बात छै की?”
हम- “ऐह, अहाँकेँ तँ सदिखन मजाके सुझाइत अछि। खास बात की रहत, अहाँ छी तँ सभ खासे बात बूझु। ओना आइ विद्यालयक छुट्टी समाप्त भऽ गेल तँए झब दऽ खाइले किछु बनाउ। जे हम समैसँ विद्यालय चल जाएव।”
शान्ति बजलीह- “ओ..., आब ने बुझलौं। अहाँ तँ सभ दिन गोलहे गीतकेँ गबै छी। ओना हे, आइ बड्ड सखसँ अपनहि बाड़ीसँ सुआ आ लौफक साग काटि अनलौंहेँ। तँए आइ साग-भात आ आल्लुक सानाक संग भाटा-अदौरीक तीमन बनवितौं से निआरने रही। मुदा तइमे तँ देरी होएत। ताबत अहाँ स्नान-पूजा करू आ हम जलखैक ओरिओन कऽ दैत छी।”
“बेस, बड्ड बढ़ियॉं। कने अंग-पोछा आ धोती-कुरता बहार कऽ दिअ।” हम धोलूकेँ हाक दैत छी- “धोलू हौ धोलू। कतए छह हौ?”
“ऐलौं, याए ऐलौं बाबूजी, कने नदी फीरि रहल छी।”
“वेस, बड्ड बढ़ियॉं। आ वौआ, है सुनै छह? आइ हमरा विद्यालय जेबाक अछि। से जात हम स्नान करै छी। तात् तौं साइिकलकेँ बढ़ियॉं जकाँ झारि-पोछि दाए।” ई कहैत हम स्नान करबाक लेल डोल-लोटा लऽ कलपर चलि जाइत छी। स्नानोपरान्त पूजा-पाठ कऽ धोती पहीिर तैयार होइते छी तात् शान्तिक आग्रह- “सुनै छी, अहाँले जलखै निकालि देने छी, कऽ लिअ।” ई कहैत आगाँमे सिकीक चंगेरी, जे रंग-विरंगक रंगसँ रंगल मुजसँ बनौल गेल रहए, तइमे मुरही-चूड़ा, दूटा चूड़लाइ आ गोर पाँचेक तीलक लाइ संगमे काँच मेरचाइ आ नोन परसल छल, आगाँ बढ़ौलनि। एक क्षणक लेल हम मिथिला, मैथिल, मैथिलक संस्कार आ स्भयतासँ बहुत बेसी आनन्दित भेलौं। मन गद्-गद् भऽ गेल। तात् शान्तिक मधुर आवाज- “कतए हेरा गेलौं? अखन यएह खा, विद्यालयसँ भऽ आउ, जखन आएव तँ गरमे-गरम साग, भात, अल्लुक साना अा भाँटा-अदौरीक तीमन भरि मन खाएब। ओना जाड़ मास छै जौं किछु आरो मनमे हुअए तँ कोनो हर्ज नै।” कहैत, हँसैत सोझासँ अढ़ भऽ गेलीह। आ हम जलखै करैत ऐ मादक अदाक मादे सोचए लगलौं। हमरो मनमे गुदगुदी लागए लागल। जलखै करैत एक बेर पुन: हाक देलिऐनि- “शान्ति, यै शान्ति....।” नै जानि जे हुनको मनमे कोनो बात उमरि रहल छलनि। ओ गुनगुनाइत ई गीत- “एगो चुम्मा दे दऽ राजा जी, बन जाइ जतरा....।”
आबि वाणभटक नायिका जकाँ लगमे सटि कऽ ठाढ़ि होइत प्रेमानुरूप एकटा चुम्मा लऽ छथि आ मुस्की दैत घरसँ बहार भऽ जाइत छथि। हम लजा जाइत छी।
करीब चालीस मिनटक उपरान्त विद्यालय पहुँचैत छी। हाथ-पएर धोलाक बाद हाजरी बनवैत छी। प्राथनाक घंटी बजैत अछि आ धिया-पूताक संग हमहूँ एक पातिमे ठाढ़ भऽ जाइत छी। उपरान्त ऐकर नवम्-बीमे हमर वर्ग रहैत अछि। हाजरी बही लऽ वर्गमे प्रवेश करैत छी। वर्ग नवम बी जे एकछाहा लड़कीएक वर्ग रहैत अछि, स्वागतार्थ सभ बच्चिया उठि कऽ ठाढ़ि भऽ जाइत अछि। बैसबाक आदेश पाबि यथास्थान सभ बैस जाइत अछि। सबहक हाजरी लेब सम्पन्न होइत अछि। तखन किछु बच्चिया सभ बाजि उठैत अछि- “मा-साएब, आइ ललका पाग पढ़बियौ, कियो कहति अछि जी नै सर आइ ग्रेजुएत पुतोहू पढ़बियौ। मुदा किछु खास बच्चिया यथा- राखी, गीतांजली, खुसवू, बबिता, रिंकी आ पिंकी कहि उठैत अछि- “जी नै सर आइ अहाँ अपने िलखल कोना कथा कहियौ। आ हम ओइ आग्रहकेँ नै टारि पबैत छी। शुरू कऽ दैत छी अपन लिखल ई कथा- .....पारस।”
माँ मिथिलाक गोद आ कमला महरानीक कछरिमे बसल एकटा गाम दीप-गोधनपुर। जइमे छल एकटा चाहबला ओकर नाओं छल पारस पिता श्री सत्य नारायण जी। नाओंक अनुरूप दुनू बापूत विपरीत छल। पिता श्री सत्य नारायण जरूर मुदा, सभ चीजले खगले रहैत छलाह। एकटा प्राइवेट स्कूलमे अध्यापण कार्य करथि आ कोनो तरहेँ बाल-बच्चाकेँ पोसथि-पालथि। हुनकेर बालकक नाओं पारस। नाओंक अनुरूप एकदम िवपरीत, मझौले कदक जवान देहो-हाथ सुखले-टटाएल कारी-झामर हाथ-पएर एकदम सुखल-साखल मुदा, पेट जरूर कदीमा सन अलगल। देहो-वगेह ओहने, सदिखन जेना मुँससँ लेर चुविते छलै। फाटले-चिटले कोनो जूता-चप्पल पहिर ओही प्राइवेट स्कूलमे पढ़ैत छल। मुदा अकिलगल कम नै।
सत्य नारायणजीक घर जरूर बान्हेँ कातक सौ फिट्टा अर्थात् सरकारी जमीनमे छल, मुदा संस्कार कोनो सुसभ्य समाजक प्रतिक छल। सत्य नारायण बाबूकेँ हरलैन्हि ने फुरलैन्हि खेलवा देलखिन पारसकेँ एकटा एकचारी देल चाहक दोकान। अर्थाभावक कारणे पारस उधार-पैंच लऽ कीनि अनलक चाहक दोकानक लेल बरतन-वासन यथा केटली, ससपेन, चाहछन्नी, स्टोव, दूध राखक लेल दूटा टोकना आ दूआ माटिक मटकुरी छाल्ही राखक लेल। चाहक दोकान जे नित्य समैसँ खुलैत आ बन्द होइत छल। क्रमश: महिसिक अगब दूधक चाह, एक्को ठोप पानिक छुति नै, बरतन-वासन खूब पवित्र आ संस्कारी होएवाक कारणे ग्राहककेँ सेहो उचित सम्मान भेटनि। चाहक दोकान खूब चलनि। क्रमश: पाँच सेर दूधक बदला आध-आध मन दूध खपत होमए लागल। आमदनी नीक होमए लगलैक।
किछु पुंजी जमा केलाक बाद ओ एकचारी छोड़ि लऽ लेलक पक्काबला एकटा घर दोकान खोलए लेल। बना लेलक एकटा काउन्टर आ बढ़ा लेलक दोकानक मेल। साझु पहरकेँ बनाबए लागल सिंहहारा आ गरमा-गरम जिलेबी बात एककानसँ दूकान होइत गेलै एकर दोकानक नाओं भऽ गेलै दोकान खूब चलए लागल।
समए पाबि २६ जनवरी आ १५ अगस्तमे प्रसादक लेल विशेष आदर पाबि बनाबए लागल मनक मन बुनियाँ आ भुजिया। अगल-बगलमे प्राइवेट कोचिंग चलौनिहार संचालक आ िनदेशक महोदयक योगदान ऐ देाकनकेँ चलाबएमे अहम भूमिका रखलक। दिन दुना आ राति चौगुना उन्नति होमए लगलैक। मनक-मन दूध खपत होएवाक कारणे घी सेहो बनबाए आ नीक दाममे बेचाए। देखैत-देखैत चाहक देाकानक अामदनीसँ कीनि लेलक ओ तीन बीघा जमीन। मुदा एकर उपरान्तो ओ चाहो बेचाए आ पढ़बो करए। समए पाबि प्राइवेट स्कूलसँ सातमा पास कऽ ओ एकटा संस्कृत विद्यालयमे नाओं लिखा लेलक, आ मध्यमाक फारम भरि फस्ट डिविजनसँ पास केलक। आब तँ ओ किछु बेसिए खुश रहैत छल। मध्यमा पास केलाक बाद ओ अपन नाओं जनता काओलेजमे झंझारपुरमे लिखा लेलक। तखनो ओ वेचारा चाहो बेचए आ पढ़बो करए। आइ.ए. पास केलाक बादो ओकरामे कोनो परिवर्तन नै। काओलेजसँ ऐलाक बाद चाहक दोकानपर ओ जमि जाए। यद्यपि चाह बेचब एकटा केहन काज मानल जएतैक ई विवादक विषए अछि। ओकरा एक्को पाइ लाज-संकोच नै। किएक तँ कर्म कोनो खराप नै होइत छैक। कमा कऽ खाइ ऐमे कोन लाज कोनो कि ककरोसँ भीख मंगबै जे लाज होएत। तँए चाह बेचब अधलाह काज नै से मानि ओ खूब जतनसँ अपन कतर्व्यक निर्वहन करए।
बुझिनिहार मैथिलमे एकर चर्च होमए लागल, जे देखू पारस चाहो बेचैए आ पढ़बो करैए। देखिते-देखैत ओ मैथिली औनर्ससँ बी.ए. पास केलक। परोपट्टामे नाओं भऽ गेलैक जे एकटा चाहबला चाह बेचैत बी.ए. पास केलकहेँ। तखनो ओ चाह बेचब नै छोड़लक। बात पसरैत गेल।
एकबेर एकटा कथा गोष्ठीक मादे सुपौल जेबाक छल। चारि गोट मात्र कथाकार विदा भेलथि दिन अछैते मुदा, कोशी महरानीक अभिशापे नावसँ यात्रा करए पड़ल आ घंटा भरिक बाट मात्र चारि घंटामे तए भेल। सुपौलसँ पहिनहि झल अन्हार भऽ जरा सेहो गेल रही। तँए चारू कथाकार चाह पिबाक लाथे बैसलौं एकटा चाहक दोकानपर। दोकानदारसँ- “हौ, चारि कप चाह िदहह।”
ओ बाजल- “जी, श्रीमान् दइ छी।” कहैत ओ चाहक जोगार लगबए लगल।
तात् ओतए गप्प कियो तेसरे आदमी चलौलनि। जे गोधनपुर गाममे एकटा चाहबला अछि पारस बी.ए. पास। बी.ए. पास केलाक बादो ओ चाह बेचब अधला नै बुझैत अछि। चाहो ततवेक सुन्दर आ व्यवहारो ओकर ततवेक सुन्दर छै।
वाह। हर्ष भेल जे समाजकेँ ऐ वातक नजरि जरूर छैन्हिह जे एकटा पढ़ल-लिखल लोक चाह बेचैत अछि। ओकर नजरिमे कोनो काज करबामे हर्ज नै।
एम्हर देखू जे वर्तमान सरकारमे नगर-पंचायत, जिला परिषद, टेन पलस टू विद्यालयमे नियोजनक भेकेन्सी भेल। तात पारस मैथिलीसँ एम.ए. सेहो कऽ लेलक।
भैकेन्सीक अनुसार विभिन्न जिलामे आवेदन केलक। समए तँ जरूर लागल। मधुबनी जिलाक मेघा सुचीक प्रकाशित भेल उपरहिमे ओकर नाओं छलै। नियोजनक निमित्त सभ आवश्यक कागजात, मूल प्रमाण पत्र एवं शपथ पत्र देलाक बाद ओकर चयन इच्छानुकूल परियोजना विद्यालय मनसापुरमे मैथिलीक लेल भेल।
समाजक सभ वर्गकेँ ऐ बातसँ हर्ष भेल जे सत्यनारायण जीक बालक पारस आइ टेन पलस टू विद्यालयमे मैथिली पद्पर नियोजित भेलाह। साझखन सभ ओही चाहक दोकानपर उपस्थित भऽ पारस आ हुनक पिता सत्य नारायणजीकेँ सभ शुभकामना आ बधाइ दैत कहलकनि- “सत्य नारायण आब ओना काज नै चतल, आब भोज-भातक आयोजन कएल जाउ। भोज लागत।”
सत्य नारायण आरो अह्लादित होइत बजलाह- “सभ ऐ समाजक आशीर्वाद थिक। अहीं सबहक अशीर्वाद थिक जे आइ पारस चाह बेचैत-बेचैत एकटा टेन-पलस टू विद्यालयक शिक्षक भेल। हम ऐ समाजक ऋृणी थिकहूँ। आइ जे समाज नै तँ हमर कोनो अस्तित्व नै। आइ हमहूँ गौरवान्वित भऽ रहल छी जे हमर बेटा हमरे बेटा नै ऐ समाजोक बेटा। जे ऐ समाजमे सिर उठा कऽ जिवक, एकटा अलग स्वाभिमान देलक। एकटा आदर्श देलक। तँए हम भोज देबेटा करब। भोज जरूर करब।”
समए सुअवसर पाबि सत्यनारायण बाबू केलनि बड़का भोजक आयोजन। लगुआ-भगुआ हित अपेक्षित मित्र-बन्धु आदि ऐ भोजमे नै छुटथि आ हुनकर उचित सम्मान हुअए ऐ बातक सदिखन खियाल रखलनि।
दुनू तरहक आयोजन छल, शाकाहारी आ मांसाहारी। निमंत्रित व्यक्ति सभ समैसँ उपस्थित भऽ आ स्वरूचि भोजन केलनि। शाकाहारीक लेल आयोजन छल। पुरान तीन-सलिया बासमती चाउरक भात, राहरीक दालि आमिल देल, पालक पूड़ी, पालक पनीर, आमक चटनी, सलाद, तरल मिरचाइ, मटर-आलू-परोर देल डलना, बड़ी अदौड़ी, सकरौड़ी तइपर डब्बूक डब्बूक घी। महीसीक अगव दूधक तौलाक-तौला दही, तरहत्थी सन मोट छाल्ही बुझु तँ खेनिहार तर आ भोजेतक व्यवस्था उपर। दहीक तँ कथा नै पुछू खेनिहार कम आ तौले बेशी। सभ कियो गद्-गद् भऽ गेलाह।
एम्हर मांसाहरी लोकनिकेँ लेल अरवा चाउरक भात आ आध-आध मनक जुआएल खस्सीक लद-वद करैत मांस। किसिम-किसिमक मश्साला देल गम-गम करैत एकहक टा पीस बुझू जे सए-डेढ़ सए ग्रामक। ऐह अजोध खस्सी, माउस। बनलौ ततवेक सनगर। सभ भरि मन खएलाह। आ उपरसँ सेरक सेर दही फी आदमीपर। तर-बत्तर छलाह, भोज तँ जस-जस भऽ भेल।
सभ कियो भोजनो करथि आ पारसक चर्चो करथि। जे पारस तँ पारसे अछि। वस्तुत: पारस आब ओ पारस नै रहल जे चाह मात्र बेचै छल। चाहे बेचेत ओ पारस तँ आब समाजक लेल ओ पारस भऽ गेल। जेकर गुणसँ कतेको नेना-भूटका आब चाहेटा नै बेच समाजक बीच शिक्षाक ज्योति जगाओता। जइसँ अपना समाजमे पारस, पारस मणि गुणसँ प्रभावित होएत आ पारसक गुणसँ अपना समाजक कतेको बच्चा पारस बनताह।
अन्तत: बाउ लोकनि अहीं सभ कहू जे अहाँ सभ घर आंगनाक काज करैत पढ़ि लिख की बनए चाहैत छी?”
एक स्वरमे उत्तर भेटैत अछि मास्सैव हमहूँ पारस बनवै पारस। कहैत सभ बच्चियाक संग राखी, गीतांजली, खुशवू, बवीता, रिंकू, पिकूक नोरसँ भरल ऑंखिमे एकटा विशेष आत्म विश्वास हमरा वुझना जाइत अछि। जेना ओ प्रखर ज्योति बहराएल हुअए अनमोल मोती पारससँ।
Subscribe to: Post Comments (Atom)


text:
कैल्ह मंगलवार दिन राजधानी दिल्ली म' एडीबी आर केंद्र सरकार के बीच एहि पुल निर्माणक लेल लोन अग्रीमेंट पास भ' गेल। ऐहिक अंतर्गत एडीबी बिहार सरकार क' 500 मिलियन डॉलर (करीब 33 सौ करोड़) देत। पुल निर्माण म' लगभग 5 हजार करोड़ खर्च होयबाक अनुमान अछि जाहि म' शेष राशि बिहार सरकार वहन करत।
कच्ची दरगाह सँ बिदुपुर तक बनै बला एहि छह लेन पुल केर कुल लंबाई 22.76 किलोमीटर होयत जाहिमें 9.76 किलोमीटर मुख्य पुल केर हिस्सा होयत। एहि पुलक निर्माण डेबू (कोरिया) एवं लार्सन एण्ड टुर्बो केर ज्वाइंट वेंचर करत। उम्मीद जताओल जे रहल अछि कि एहि पुलक निर्माण काज साल 2019 तक पूर्ण भ' जायत।


text:
शनिवार, 26 मार्च 2011
Home गजल गजेन्द्र ठाकुर गजल
गजल
गुम्म भेल जे ठाढ़ भेल छी मुनल मूह मटकुरिए नीक
बाट तकै बहार भेल गजर-गजर तकनहिए नीक
धन भेल थोड़ बिपत बड़ जोर प्रेमक राग बिसरलौं
प्रेम दफानि बिसारै से गदह-पचीसी बुझनहिए नीक
जे देखलक बरियारक गाछ कहलक बिरदाबन ईहे
उड़कुस्सी लागै दलानपर छै आब उजड़नहिए नीक
जकरा कतहु ने छै पुछारी से अछि सौराठक नोतिहारी
चन्द्रोगत नै प्रेम अछिञ्जल से आब बिसरनहिए नीक
हाथी अपने पएरे भारी चुट्टी अपने पएरे भारी अछि
ऐरावत प्रेम-जिंजीरसँ छारल तैं ठोकरेनहिए नीक
Labels: गजल, गजेन्द्र ठाकुर


text:
'ई-मिथिला' पर आइ मैथिलीक प्रख्यात गीतकार, कवि ओ स्तम्भकार बुद्धिनाथ मिश्र केर व्यंग्य 'फोंफैत पुरान' प्रस्तुत अछि. पढ़ि सकी तँ स्वागत- [मॉडरेटर]
जेना लाठी भाँज' बला कें लठैत कहल जाइछ आ डाका देनिहार कें डकैत, तहिना फोंफ काटनिहार कें फोंफैत कहल जा सकैछ. फोंफ काटब मनुष्यक एकटा सामान्य रोग अछि जे मानव सभ्यताक आदिकाल सं ओकर संग द' रहल अछि. पहिने आँगन-दलान चारू कात सं खुलल-खुलल रहैत छलै, तें फोंफक कुप्रभाव संगी-साथी पर कम पड़ैत छलै. दलान परक फोंफ रास्ता पैरा चलैत लोक कें चेता भरि दैत छलै जे एहि ठां कियो विष्णु घोर निद्रा मे सूतल छथि. कोनो-कोनो आंगनो सं राति-बिराति फोंफक महाघोष दुरूक्खा पार क' कें चौर्यकला-प्रवीण सभ कें अपना दिस आकर्षित करैत छलै. मुदा जहिया सं लोक गाम छोड़ि नगरक दिया-सलाइ सन छोट-छोट फ्लैट मे रह' लागल अछि, तहिया सं फोंफक सघन प्रभाव सं लोक प्रपीड़ित बेसी होअय लागल अछि. कत' ओ आंगना-दलान जाहि मे ध्वनि प्रदूषण कें अनंत आकाश मे विलीन करबाक अपार क्षमता छलै, आ कत' ई बीत भरिक कोठली, जाहि मे राति-बिराति चूड़ियो खनकला सं पड़ोसी जागि जाइत छै. एहना मे फोंफक चंडलवा राज सं लाखो नगर वासी दम्पति कें दुखी अथवा प्रताड़ित होएब आधुनिक दामपत्य जीवनक सभ सं बड़का त्रासदी अछि.
एक अर्थ मे डकैत सं बेसी घातक फोंफैत होइत अछि. डकैत जे डकैती करैत अछि से पूर्ण चेतनावस्था मे आ सुनैयोजित ढंग सं, जेना कहिया, कत' आ ककरा घर मे डाका देबाक अछि. पूरा कार्यक्रम ओकर सुविचारित आ सामूहिक होइत छैक. मुदा फोंफैतक काज पूर्णतः अनियोजित अप्रत्याशित आ एकल होइत छैक. ओकरा ई जनतब नहि रहैत छैक जे ओ अपन फोंफक तरूआरि सं ककर नीनक हत्या क' रहल अछि. किछु काल पहिने धरि जे व्यक्ति अपन प्रियतमाक प्रसन्नताक लेल सभ किछु समर्पित कर' लेल कटिबद्ध छल, वैह व्यक्ति निद्राक वशीभूत भ' अपन क्रूर फोंफ सं अपन प्रियतमा, अपन अर्द्धांगिनी कें सूत' नहि द' रहल अछि. अंग्रेजीक हसबैंड मे जे बैंड शब्द अछि, से संभवतः फोंफेक पर्याय अछि. कारण, प्रायः पतिये ई बाजा नाक सं बजबैत छथि. ओना नारी जागरणक एहि युग मे पत्नियो एहि काज मे पति सं पाछां नहि छथि. मुदा एहि क्षेत्र मे पतिक पराक्रम पचासी प्रतिशत आ पत्नीक मात्र पन्द्रह प्रतिशत देखल जाइत अछि. ओहिना जेना भारतीय सेना मे युवकक तुलना मे युवतीक प्रतिशत छै. सभ सं विकट समस्या ई छैक जे कियो ई मान' लेल तैयार नहि होइछ, जे ओकर जोरदार बैंडबाजा सं पलंग पर सूतल ओकर जीवनसाथीक नीन हताहत भेल अछि. जल्दी ओ मानैये लेल नहि तैयार होयत जे एतेक जोर सं फोंफ काटैत अछि जे पूरा फ्लैट आंदोलित भ' उठैत अछि. धन्य भारतीय ललनाक शील स्वभाव मे पतिक एहि अनवांटेड उत्पीड़न कें चुपचाप सहैत राति कहुना काटि दैत छथि आ भोरे उठि कें गृहकाज मे एना लागि जाइत छथि, जेना किछु भेले नहि हो. यूरोप सन विकसित देश मे फोंफक कारणे कतेक दम्पति तलाक ल' लैत अछि. अपनो देश धीरे-धीरे वैश्वीकरणक कृपा सं उत्तरोत्तर विकसित भ' रहल अछि, जकर सभ सं बेसी प्रभाव परिवार पर पड़ि रहल अछि. आशा करैत छी जे अपनो समाज मे फोंफक कारण तलाक नेनाइ सामान्य घटना भ' जाएत. पतिक विध्वंसक फोंफ सं यदि पत्नी पीड़ित अछि तं प्रमाण रूप मे प्रस्तुत कर' लेल ओकरा एकटा टेप रेकार्डर संग मे ल' कें सूत' पड़तैक. एहि रेकार्ड कें ओ भोर मे पतियो कें सुना कें 'की कहब आहे सखी, रातुक बात' सन श्रृंगार गीत कें शोकगीत मे परिवर्तित होएबाक प्रमाण द' सकैत छथि. बात बेसी बढला पर ओ टेप कोट कचहरियो मे साक्ष्य द' सकैछ.
ओना हमरा जनैत, मात्र तलाक सं फोंफ मुक्ति नहि भ' सकैछ. जहिया सं एसी प्रथम श्रेणी मे चल' लागल छी, फोंफक उछन्नर सहयात्री कें कतेक कष्ट दैत छैक, तकर नीक जकां भान होमय लागल अछि. एहि मे कूपे सं बाहर ध्वनि निकलैत नहि छैक. जे सहयात्री पहिने सूति रहल से बाजि मारि लेलक. ओ अपन फोंफ सं सहयात्रीक निद्रा हरण (चीर हरण जकां) करबाक लेल अधिकृत भ' जाइछ. जं बेसी उपद्रव कर' लागैत छैक, तं निष्ठुर सहयात्री ओकरा उठा कें अपने सूति रहैत छैक आ अपन फोंफ सं दोसरा कें प्रपीड़ित कर' लागैत अछि. यदि अहांक यात्रा पटना-एर्नाकुलम एक्सप्रेसक एसी प्रथम श्रेणी मे अछि, तं कोनो गारंटी नहि जे दू राति अहां शांतिपूर्वक सूति सकब. ई निर्भर करैत छैक अहांक सहयात्रीक फोंफात्मक शोर्य सीमा पर. विश्वभाषा संस्कृतक जाहि गति सं दुर्गति भ' रहल अछि, बहुत संभव अछि किछु दिनुक बाद, जखन पंडित आद्याचरण झाक खाढ़ीक अवसान भ' जयतै, तखन लोक गीताक उक्ति 'या निशा सर्वभूतेषु, तस्यां जागर्ति संयमी' मे संयमीक अर्थ 'सहयात्रीक फोंफ सं पीड़ित' कर' लागय.
रूस मे एक गोटे रहस्योद्घाटन केलक जे काल मार्क्स कें शोषक-शोषित सिद्धान्तक प्रेरणा फोंफे सं भेटलनि. जेना फोंफक सिद्धान्तक अनुसार या तं अहां सहयात्री उत्पीड़क बनू अन्यथा ओ अहांक उत्पीड़न फोंफ काटि कें करत. एहि मे गौतम बुद्धक 'मज्झिम निकाय'(माध्यम मार्ग) नहि काज देत. तहिना मार्क्सक आर्थिक सिद्धान्तक अनुसार समाज मे या तं शोषक अछि, अथवा शोषित. 'सर्वे भवन्तु सुखिनः' क आर्षवाक्य वा सह अस्तित्वक दर्शन फोंफैत लोक कें ग्राह्य नहि छनि. ओ एहि बात कें बुझैत छथि जे यदि ओ प्रतिद्वंद्वी (चाहे ओ सहचरी हो वा सहयात्री) कें परास्त नहि करताह तं प्रतिद्वंद्वी हुनका रैन कें बेचैन क' देत.
जेना बहुत दिन धरि बुद्धिजीवी लोकनि कें ई भ्रम रहलनि जे रामायण-महाभारत कविक कल्पना मात्र, तहिना ईहो भ्रम रहलैक जे फोंफ पर मोटे आदमीक अधिकार होइछ. एक एकटा एहन पतर सुट्टा फोंफ काटै मे पराक्रम देखबैत अछि, जे अवाक रहि जाएब. तहिना फोंफक संबंध अवस्थो सं ततेक नहि छै. नान्हि टा धीयो-पुता एहि क्षेत्र मे पराक्रम देखा सकैत अछि. किछु वैद्य-डाक्टर एहि महारोग कें कौटम्बिक अथवा आनुवांशिक मानैत छथि. दुनिया मे टीबी, कैंसर आ एड्स धरिक दवाइ बनि गेल छैक, मुदा एहि फोंफ नामक महारोगक कोनो औषधि नहि छैक. जे कियो आविष्कार करताह, तिनका नोबेल पुरस्कार अबस्से भेटतनि.
दुनियाक लोक दिन भरि खटलाक बाद राति कें फोंफ काटैत अछि, मुदा अपन मैथिल समाज अपन उद्यम-हीन जीवनक पूर्वाह्नो मे फोंफ काटि रहल अछि, अपसोच यैह अछि.
मूलतः समय-साल मैथिली द्वैमासिक पत्रिका मे प्रकाशित


text:
दहेजक कारण युवती प्रताडित
दिनेश शर्मा
राजविराज, सप्तरी (नेपाल)
माग अनुसारके दहेज निह लाबैके कारणसँ एक युवती अपने सासु, ससुर आ पतिके यातनासँ पीडित भेल अछि । महिला हिंसा न्यूनिकरणके लेल सब नागरिकमे सचेतना अभिबृद्धि करैके लेल विभिनन संघ संस्था क्रियाशील रहल बखत भेल अखनका घटनासँ समाज कोन दिशा तर्फ जा रहल अछि स्पष्ट संकत करैत अछि ।
सदरमुकाम राजविराज २ रहनिहार २६ बरिसके राखी झा दहेजके कारण सासु, ससुर आ पतिके यातना नहि सह सक्लाबाद बाध्य भऽ बुधदिन पत्रकार सम्मेलनके आयोजना करि घटना सार्वजनिक करैत न्यायके लेल पहल कैर दैके लेल आग्रह केलक अछि ।
सप्तरीके बरही विरपुर लैहजार भेल राखीके डेढ बर्ष पहिनहि राजविराज २ निवासी राधाकान्त झाके बेटा प्रविण संगे हिन्दु रिती रिवाज अनुसार बिआह सम्पन्न भेल छल । बिआहमे कनिया पक्षके क्षमता अनुसारके दजहे देने छल । “आर्थिक अवस्था कम्जोर भेलोपर क्षमतासँ भेल धरि बाबु दहेज देने छल ।”
बुधदिन आयोजना कएल गेल पत्रकार सम्मेलनमे राखी कहलैन –“ओसभ दहेजमे बेसी अपेक्षा राखैके कारण दुःख तक्लीप दै छल आ नहि मानलाबाद शारीरिक आ मानसिक यातना दैके साथ मारिपीट करै छल ओ कानैत सुनौलक । पति बैदेशीकर रोजगारीके शिलशिलामे विदेशमे रहलोपर घर आएल समयमे दाइजोके कारण दुःख तक्लीप दैत आविरहल पीडितके कथन अछि ।
विदेशसँ कहियोकाल आएल पति माया ममताके बादसँ बेसी दारु पि के “दहेज नहि आन्लौं” कहैत कुटपिट केलक आ प्रतिकार करैके खोजलाके कारण गुण्डा लगाके जान माकरैके धम्की दैत आविरहल ओ सुनौलक । अहि बेर टोलके किछ साथीसभ मार्फत हमर उपर आक्रमण करौलक आ बचाबैके लेल खेजलापर पडोसी नागेन्द्र झा, घनश्याम झा, ललित झा, परन्धर झा, दिवाकर झा लगायतके समेत मरनासन्न करि कुटपिट कैर घायल बनौलक बतौलक अछि ।
पत्रकार सम्मेलने उपस्थित घायल नागेन्द्र झा राखीके सौस, ससुर आ पतिके निर्देशनमे टोलके सल्लाउद्दीन, प्रवेज, रजिद, सजाद आ अकबर मिया लगायतके समूह राखी उपर अचानक आक्रमण केलक आ बचाबैके लेल गेलापर हमरा सहितके घायल बनौलक बतौलक ।
हुनकर माथपर अखन ८ टा टाका लागल अछि । आक्रमणकारी टोलके अखिलेश झाके को२प ५२६८ तथा बसन्त झाके स२प ७७५४ नम्बरके मोटरसाईकल समेत तोडफोड केलक ओ बतौलक । घटना बाद प्रहरी प्रशासनद्वारा सामाजिक सद्भाव भंग होएत कहैत पीडकके पक्राउ नहि केलक पीडितके आरोप अछि । घटनामे संलग्न विरुद्ध प्रहरीके जानकारी देलोपर कार्वाही नहि केलक ओसभ बतौलक । पत्रकार सम्मेलनमे उपस्थित गामबासीसभ दाइजोके कारण राखीके यातना दैबाला सौस, सासुर आ पति तथा आक्रमणमे संलग्नसभके २४ घण्टा भितर पकैरके कार्वाही नहि केलापर आन्दोलन करैके घोषणा केलक अछि ।
अहिके बारेमे सप्तरीके निमित्त प्रहरी प्रमुख डिएसपी श्यामसिंह चौधरी कहलैन कुटपिटमे संलगन रहैबाला विरुद्ध मुद्दा दर्ता कएल गेल कहैत ओ सभ जिल्ला बाहार फरार रहल आ ओसभके कोजी काम भरहल जनौलक अछि ।
अहि बीच बुधदिन दहेजमुक्त मिथिलाके नेपालक अध्यक्ष करुणा झा अहि घटनाके घोर निन्दा आ भत्र्सना करैत दोषी उपर कार्वाही क २४ घण्टा के भितर कानूनी दायरामे लाबैके प्रेस विज्ञप्ती मार्फत माग केने अछि ।


text:
नई दिल्ली। 20 सितम्बर। कांग्रेस के वरिष्ठ नेता आओर उत्तर प्रदेश के पूर्व मुख्यमंत्री एनडी तिवारी क' ब्रेन हेमरेज के बाद दिल्ली के मैक्स अस्पताल म' भर्ती कराओल गेल अछि। एनडी तिवारी केर स्थिति गंभीर बताओल जे रहल अछि आओर ओ एखन आईसीयू म' भर्ती छथि। बताओल जे रहल अछि कि ब्रेन हेमरेज के बाद एनडी तिवारी के आधा देह लकवाग्रस्त भ' गेल अछि।
एनडी तिवारी के बेटा शेखर तिवारी कहलनि कि आय भोर चाय पिबैत घरी एकाएक ओ बेहोश भ' गेला, जाहिक बाद हुनका तुरंत अस्पताल म' भर्ती कराओल गेल। अपने क' बता दी 91 वर्षीय एनडी तिवारी तीन बेर उत्तर प्रदेश आओर एक बेर उत्तराखंड के मुख्यमंत्री रही चुकल छथि।


text:
बैशाख २१ गते जनकपुधाम
स्थानिय तहके निर्वाचनके मिति लगचिया रहल समयमे धनुषासहित आसपासक जिल्लासभमे सेहो चुनावके लक्षित कँ दलसभ चुनावी कार्यक्रमके आयोजना कँ रहल अछि । खास कँ तराई मधेश क्षेत्रमे नेपाली काग्रेस, नेकपा माओवादी , एमाले ग्रामिण क्षेत्रके लक्षित कँ विभिनन प्रकारके सभा , कार्यकता प्रशिक्षण , पार्टी प्रवेश , कार्यकतासभके प्रशिक्षण कार्यक्रम करैत आवि रहल अछि ।
जाहि अन्तर्गत नेपाली काग्रेस प्रदेश नं.२ के बृहत कार्यकता भेलाके आयोजना कर लागल अछि । काग्रेसक धनुषा सभापति रामसरोज यादवके अनुसार बैशाख २७ गते जनकपुरक ग्रामिण प्रशिक्षण केन्द्र मुजेलियामे प्रदेश नं. २ के बृहत कार्यकता भेला कर लागल जानकारी देलनि अछि । भेलामे प्रदेश नं २ के सासद , पार्टीके केन्द्रिय पदाधिकारी , केन्द्रिय सदस्य , जिल्लाके शिर्षस्थ तहके कार्यकतासभके सहभागिता रहत जानकारी प्राप्त भेल अछि ।


text:
नई दिल्ली। 04 फरवरी। नोटबंदीक बाद कालाधनके सफेद करबामे बैंक अधिकारि सभक संलिप्तता संबंधी कैको खबैर सामना आयल अछि। जाहिक चलते करीब 156 अधिकारि सभके सस्पेंड क' देल गेल अछि। वित्त मंत्री अरुण जेटली कैल्ह शुक्रवार दिन लोकसभा मे एहि बारे मे जानकारी देलैन्ह। वित्त मंत्री कहला कि नोटबंदी के बाद किछ बैंक अधिकारि सभके अनियिमतता मे संलिप्त पाओल गेल। प्रथम दृष्टया अनियमितता के देखैत सरकारी क्षेत्र के बैंक सभ एखन धरी 156 अधिकारि सभके निलंबित व 41 अन्य अधिकारि केर तबादला क' देलन्हि अछि।
जते तक निजी क्षेत्र के बैंक सभक बात अछि एहि पर वित्त मंत्री कहला कि भारतीय रिजर्व बैंक (आरबीआई) केर मुताबिक़ नोटबंदीक दौरान गैरकानूनी तरिका से बैंक नोट बदलबामे संलिप्त पाओल गेल 11 अधिकारि सभके निलंबित कायल गेल अछि। बैंक सभक आंतरिक जांय शुरू कायल गेल अछि।


text:
इंजिन खराब भऽ गेलै। भोरुके गाड़ी, तेँ सोचने रही जे दरभंगे पहुँचि किछु खाएब-पीब। ले बलैया, दू बजे तक गाड़ी ओतए अॅटकि गेलै। कखनो गाड़ीक डिब्बामे जा बैसी तँ कखनो उतरि कऽ इंजिन लग पहुँचि ड्राइवरकेँ पूछिऐ। ओहू बेचाराक मन घोर-घोर भेल। हमहूँ आशा-बाटीमे रहि गेलौं। से जँ पहिने बुझितिऐ तँ गाड़ी छोड़ि बिदेसर चौकपर चलि जइतौं आ बस पकड़ि सबेर सकाल दरभंगा पहुँचि जइतौं। सेहो नै केलौं। तेकर फल भेल जे भूखे-पियासे खूब टटेलौं। तेँ बिना किछु मुँहमे देने घरसँ नै निकलब। ई बात मनमे अबिते उमाकान्त पत्नीकेँ उठबैत कहलक- “जाबे हम दोस शोभाकान्तक ऐठामसँ अबै छी ताबे अहाँ चारिटा रोटी आ अल्लूक भुजिया बना लेब।”
Thursday, June 7, 2012
जीविका :: जगदीश प्रसाद मण्डल
शिवरात्रिक प्रात। मध्य मास। जइ डेढ़ मासक शीतलहरीमे सूर्य मरनासन्न भऽ गेल छलाह तइमे जीबैक नव शक्ति सेहो आबि गेलनि। तेँ रौदमे धीरे-धीरे गरमी अबैत। चारि बजे भोरमे उमाकान्तक नीन टुटल। निन्न टुटिते देवाल घड़ीपर नजरि देलक। चारि बजैत। ओछाइनेपर पड़ल-पड़ल अपन आगूक जिनगी दिस नजरि देलक। ओना काल्हिये दिनमे दुनू दोस्त विचारि नेने छल। विचारि नेने छल जे दुनू गोटे टेम्पू कीनए भोरुके गाड़ीसँ दरभंगा जाएब। बदलैत जिनगीक संकल्प उमाकान्तक मनमे। किएक तँ जिनगी मनुष्यकेँ किछु करैक लेल भेटैत अछि। मनमे एलै जे पाँच पचपनमे गाड़ी अछि तेँ पाँच बजे घरसँ निकलब। ओना अधे घंटाक रस्ता स्टेशनक अछि मुदा किछु पहिनहि पहुँचब नीक रहत। ओना काहियो कोनो गाड़ी अपना समएपर नहिये अबैए, एकाध घंटा लेट रहिते अछि मुदा तइसँ हमरा की? हम समएपर जाएब। शुभ काज सदिखन समएसँ पहिनहि करैक कोशिश करक चाही। एते बात मनमे अबिते उमाकान्त ओछाइन छोड़ि उठि गेल। उठिते मनमे एलै जे हमर ने नीन टुटि गेल मुदा जँ दोस शोभाकान्तक नीन नहि टुटल होए, तखन तँ गड़बड़ होएत। से नहि तँ पर-पैखाना जाइसँ पहिने ओकरो जा कऽ उठा दिऐ। फेर मनमे एलै दतमनि करिते जाए। किएक तँ एकटा काज तँ अगुआइल रहत। हाथमे दतमनि लइते मनमे एलै जे किछु खा-पी कऽ घरसँ निकलब। रास्ता-बाटक कोन ठेकान। तहूमे लोहा-लक्कड़क सवारी। कखन नीक रहत कखन बगदि जाएत, तेकर कोन ठेकान। एक बेर एहिना भेल रहए की ने। दरभंगे जाइत रही आकि मनीगाछी लोहनाक बीच गाड़ीक
इंजिन खराब भऽ गेलै। भोरुके गाड़ी, तेँ सोचने रही जे दरभंगे पहुँचि किछु खाएब-पीब। ले बलैया, दू बजे तक गाड़ी ओतए अॅटकि गेलै। कखनो गाड़ीक डिब्बामे जा बैसी तँ कखनो उतरि कऽ इंजिन लग पहुँचि ड्राइवरकेँ पूछिऐ। ओहू बेचाराक मन घोर-घोर भेल। हमहूँ आशा-बाटीमे रहि गेलौं। से जँ पहिने बुझितिऐ तँ गाड़ी छोड़ि बिदेसर चौकपर चलि जइतौं आ बस पकड़ि सबेर सकाल दरभंगा पहुँचि जइतौं। सेहो नै केलौं। तेकर फल भेल जे भूखे-पियासे खूब टटेलौं। तेँ बिना किछु मुँहमे देने घरसँ नै निकलब। ई बात मनमे अबिते उमाकान्त पत्नीकेँ उठबैत कहलक- “जाबे हम दोस शोभाकान्तक ऐठामसँ अबै छी ताबे अहाँ चारिटा रोटी आ अल्लूक भुजिया बना लेब।”
इंजिन खराब भऽ गेलै। भोरुके गाड़ी, तेँ सोचने रही जे दरभंगे पहुँचि किछु खाएब-पीब। ले बलैया, दू बजे तक गाड़ी ओतए अॅटकि गेलै। कखनो गाड़ीक डिब्बामे जा बैसी तँ कखनो उतरि कऽ इंजिन लग पहुँचि ड्राइवरकेँ पूछिऐ। ओहू बेचाराक मन घोर-घोर भेल। हमहूँ आशा-बाटीमे रहि गेलौं। से जँ पहिने बुझितिऐ तँ गाड़ी छोड़ि बिदेसर चौकपर चलि जइतौं आ बस पकड़ि सबेर सकाल दरभंगा पहुँचि जइतौं। सेहो नै केलौं। तेकर फल भेल जे भूखे-पियासे खूब टटेलौं। तेँ बिना किछु मुँहमे देने घरसँ नै निकलब। ई बात मनमे अबिते उमाकान्त पत्नीकेँ उठबैत कहलक- “जाबे हम दोस शोभाकान्तक ऐठामसँ अबै छी ताबे अहाँ चारिटा रोटी आ अल्लूक भुजिया बना लेब।”
कहि उमाकान्त शोभाकान्तक ऐठाम दतमनि करैत बिदा भेल। दाँतमे घुस्सो दिअए आ मने-मन बिचारबो करए। मनमे एलै जे काजे एहेन छी जे मनुक्खकेँ मनुक्खो बनबैए आ जानवरो। दुनियाँक सभ मनुक्ख तँ किछु नहि किछु करिते अछि। मुदा कियो देव बनि जाइत अछि तँ कियो दानव। तेँ काजकेँ परिखब सभसँ मूल बात छी। शोभाकान्त ऐठाम पहुँचिते उमाकान्त रस्तेपर सँ बोली देलक- “दोस छेँ रौ, रौ दोस।”
ओछाइनपरसँ उठैत शोभाकान्त बाजल- “हँ। दोस छिऐ रौ, हमरो नीन टुटले अछि। अखन तँ अन्हारे छै।”
उमाकान्त- सवा चारि बजै छै। तैयार होइत-होइत पाँच बजिये जाएत। कने पहिले स्टेशन जाएब।”
उमाकान्त आ शोभाकान्त एक्के बतारी। दुनूमेे उमेरक हिसाबसँ के छोट के पैघ, से तँ ने अपने दुनू गोरे बुझए आ ने कियो टोले-पड़ोसक। किएक तँ टिपनि दुनूमेसँ केकरो नहि। बच्चेसँ दुनू गोटे, बेसी काल, एक ठाम रहैत तेँ समाजोक लोक बिसरि गेल। अपना दुनू गोटेक माइयो-बाप मरिये गेल, आन मने किएक राखत। मुदा दुनू गोटे ऐ मौकाक लाभ उठबैत। लाभ ई उठबैत जे दुनू, दुनू गोटेक स्त्रीसँ हँसी-चौल करैत। तइले दुनूमेसँ केकरो मलाल नहि। मुदा गामक बूढ़ो-बुढ़ानुस आ नवकियो कनियाँ दुनू स्त्रीगणकेँ निरलज कहैत। तेकर गम दुनूमे सँ केकरो नहि। किएक तँ सभ स्त्रीगणकेँ होइत जे अधिक सँ अधिक पुरुखक संग गप-सप्प, हँसी-मजाक हुअए।
बच्चेसँ दुनू गोटे- उमाकान्त आ शोभाकान्त- एक्के ठाम गुल्लियो-डंडा खेलए आ गामेक स्कूलमे पढ़बो करए। बच्चामे दुनू गोरे दुनूकेँ नामे धऽ-धऽ बजैत। मुदा चेष्टगर भेलापर, कनगुरिया ओंगरीमे ओंगरी भिरा दोस्ती लगा लेलक। मिडिल तक गामेक स्कूलमे दुनू गोटे पढ़लक। मुदा हाइ स्कूलमे उमाकान्तेटा नाओं लिखेलक। शोभाकान्त गरीब, तेँ पढ़ाइ छोड़ि देलक। मुदा उमाकान्तकेँ दू-तीन बीघा खेतो आ पितो गामेक स्कूलमे नोकरी करैत। ओना शोभाकान्त उमाकान्तसँ बेसी चड़फड़ो आ पढ़ैइयोमे नीक। तेँ अपना क्लासक मुनिटिराइयो करैत। मुनीटरक बात शिक्षको अधिक मानैत आ चट्टियाक बीच धाखो। पढ़ाइ छोड़लाक बाद शोभाकान्त नोकरी करए पटना गेल। गामसँ तँ यएह सोचि निकलल जे जएह काज भेटत सएह करब। मुदा रस्तामे बिचार बदलि गेलै। विचार ई बदलल जे ने चाहक दोकानमे नोकरी करब आ ने होटलमे। ने कोठीमे काज करब आ ने तारी-दारुक दोकानमे। अगर जँ नोकरी नै हएत तँ रिक्शे चलाएब वा मट्टियेमे काज करब। सरकारी नोकरीक तँ कोनो आशे नहि। किएक तँ उमेरो नै भेलहेँ।
गामसँ शहर शोभाकान्त पहिले-पहिल पहुँचल। मुदा जे आकर्षण शहर-बजार देखि लोककेँ होइत ओ आकर्षण शोभाकान्तकेँ नै होइत। जहिना सोना-चानीक दोकान दिस गरीबक नजरि नहि पड़ैत, तहिना। स्टेशनसँ उतरि ओ उत्तर दिशक रस्ता धेलक। कोठा-कोठीपर नजरि पड़बे ने करै। किछु दूर गेलापर एकटा साइकिल मिस्त्रीक दोकान देखलक। रस्तापर ठाढ़ भऽ दोकान हियासए लगल। दोकानदारोक नजरि पड़ल। शोभाकान्तपर नजरि पड़िते दोकानदारक मनमे आएल जे छोटो-छोटो काजमे अपने बरदा जाइ छी, जइसँ नमहर काज पछुआ जाइए। से नञि तँ ऐ बच्चाकेँ पूछिऐ जे नोकरी रहत। जँ रहत तँ रखि लेब। हाथक इशारासँ सोर पारि मिस्त्री पुछलक- “बाउ, की नाम छी?
“शोभाकान्त।”
“कत्तऽ घर छी?”
“मधुबनी जिला।”
“कत्तऽ जाएब?”
“नोकरी करए एलौं।”
“ऐठाम रहब?”
“हँ। रहब।”
जहिना अतिथि-अभ्यागतकेँ दुआरपर अबिते घरबारी लोटामे पानि आनि आगूमे दैत, खाइक आग्रह करैत, तहिना शोभाकान्तकेँ मिस्त्री केलक। आठ आना पाइ दैत, आंगुरक इशारासँ मुरही-कचड़ीक दोकान देखबैत कहलक जे ओइ दोकानसँ जलखै केने आउ। झोरा रखि शोभाकान्त बिदा भेल। ओना गाड़ीक झमारसँ देहो-हाथ दुखाइत आ भूखो लागल, मुदा नोकरी पाबि देहक दरदो आ भूखो कमि गेलै। मुरही-कचड़ीक दोकानपर बैसितहि, बगए-बानि देखि दोकानदार पुछलक- “बौआ, अहाँक घर कत्तऽ छी?”
शोभाकान्त- “मधुबनी जिला।”
“गामक नाम कहू।”
“लालगंज।”
“हमरो घर तँ अहाँक बगलेमे अछि, रुपौली। बीस-पच्चीस बर्खसँ हम ऐठाम रहै छी।”
बिना पाइ नेनहि दोकानदार शोभाकान्तकेँ भरि पेट खुआ देलक। खा कऽ शोभाकान्त साइकिलक दोकानपर आबि मिस्त्रीकेँ पाइ घुमबैत कहलक- “दोकानदार पाइ नञि लेलक।” मुदा गहिकीक झमेल दुआरे मिस्त्री आगू किछु नहि पुछलक।
साइकिल ट्यूबक पनचर बनौनाइ, छोट-छोट भंगठीसँ शोभाकान्त अपन जिनगी शुरू केलक। छोट-छोट काज भेने दोकानदारोकेँ आगू बढ़ैक अवसर हाथ लगल। साइकिल, रिक्शाक संग मोटर साइकिल आ टेम्पूक मरम्मत केनाइ सेहो शुरू केलक। शोभाकान्तोकेँ मौका भेटलै। उपारजनक लूरि अबए लगलै। दुनियाँकेँ बिसरि शोभाकान्त रिन्च-हथौरीमे मगन भऽ गेल।
छह मास बीतैत-बीतैत शोभाकान्त साइकिल-रिक्शाक मिस्त्री बनि गेल। संगहि मोटर साइकिल आ टेम्पू चलाएब सेहो सीखि लेलक। मेहनत केने शरीरो फौदा गेलै। साले भरिमे जवान भऽ गेल।
ड्राइवरीक लाइसेंस शोभाकान्त बना लेलक। ड्राइवरीक लाइसेंस बनबिते शोभाकान्तक मनमे द्वन्द्व उत्पन्न हुअए लगल जे ड्राइवरी करी आकि अपन दोकान खोलि मिसतिरिआइ करी। मुदा अपन दोकान खोलैक लेल घर भाड़ाक संग मरम्मत करैक सामानो लिअए पड़त। फेर मनमे एलै जे एक तँ मेनरोडमे घर नै भेटत दोसर पाइयो ओते नञिए जे सामानो कीनब। तइसँ नीक जे ड्राइवरिये करी। सएह केलक। ड्राइवरीमे दरमहो नीक आ बाइलियो आमदनी। महीना दिन तँ अव्यवस्थिते रहल मुदा दोसर मास बीतैत-बीतैत असथिर भऽ गेल। दरमाहा जमा करए लगल आ बाइली आमदनी घर पठबए लगल।
सालभरिक दरमाहासँ शोभाकान्त टेम्पू कीनि लेलक। टेम्पू कीनि, अपन सभ सामान लादि, शोभाकान्त सोझे गाम चलि आएल।
सेकेण्ड डिबीजनसँ उमाकान्त बी.ए. पास केलक। ओना पढ़लो-लिखल लोक कम मुदा ओहूसँ कम नोकरी। खेती-पथारी आ कारोवार कियो पढ़ल-लिखल करै नहि चाहैत। जइसँ गाम-सबहक दशा दिनो-दिन पाछुए मुँहे ससरैत। गामक लोको तेहने जे पढ़ल-लिखल लोककेँ खेती करैत देखि, दिल खोलि कऽ हँसबो करैत आ लाख तरहक लांछना सेहो लगबैत। जइसँ गामक पढ़ल-लिखल लोककेँ नोकरी करब मजबूरी भऽ जाइत।
नोकरीक भाँजमे उमाकान्त दौड़-धूप करए लगल। मुदा मनमे संकल्प रखने जे घूस दऽ कऽ नोकरी नञि करब। चाहे नोकरी हुअए वा नहि। दौड़-धूपसँ मन विचलित हुअए लगलै। संकल्प डोलए लगलै। मनमे अनेको प्रश्न औंढ़ मारए लगलै। कखनो मनमे होए जे पाँच कट्ठा खेत बेचि कऽ नोकरी पकड़ि लेब। फेरि मनमे होए जे जखन घूस दऽ कऽ नोकरी लेब तँ घूस लऽ कऽ लोकक काज किअए ने करबै? फेर मनमे होए जे तखन जिनगी केहेन हएत? अछैते जिबने मुरदा बनल रहब। लोक शरीर तियागक बाद मृत्यु धारण करैत अछि आ हम जीबितेमे मरल रहब। फेर मनमे एलै जे पत्नी तँ जीवन-संगिनी छी तेँ एक बेर हुनकोसँ पूछि लिअनि। मनमे कने शान्ति एलै। पत्नीसँ पुछलक- “बिना घूस-घासक नोकरी भेटब कठिन अछि, से अहाँक की विचार?”
मुस्की दैत पत्नी बाजलि- “आइक युगमे नोकरी भेटब जिनगी भेटब छी। तेँ हमरो गहना-जेबर अछि आ जँ ओइसँ नञि पूड़ै तऽ थोड़े खेतो बेचि कऽ नोकरी पकड़ि लिअ। देखते छिऐ जे साले भरिमे लोक की सँ की कए लैत अछि।”
एक तँ ओहिना उमाकान्तक मन घोर-घोर होइत, तइपरसँ पत्नीक बात आरो मरनासन्न बना देलक। जिनगीक आशा टुटए लगल। आँखिक रोशनी क्षीण हुअए लगल। आशाक ज्योति कतौ बुझिये ने पड़ैत। जहिना अन्हारमे सगतरि भूते-प्रेत, चोरे-डकैत, साँपे-छुछुनरि बूझि पड़ैत, तहिना उमाकान्तकेँ हुअए लगल। डूबैत जिनगीक आशामे कने टिमटिमाइत इजोत बूझि पड़लै। इजोत अबिते शक्तिक संचार हुअए लगलै। मनमे संकल्पक अंकुर अंकुरित हुअए लगलै। जइसँ दृढ़ताक उदए सेहो हुअए लगलै। मने-मन विचार करए लगल। विचार केलक जे जिनगीक किछु लक्ष्य हेबाक चाही। मनुष्य तँ चुट्टी-पिपरी नहि होइत जे साधारण केकरो पाएर पड़लासँ मरि जाएत। मनुष्य तँ ब्रह्मक अंश छी। ओकरामे विशाल शक्ति छिपल छै। जिनगीमे एहिना हवा-बिहाड़ि अबै छै, तइसँ की मनुष्य मनुष्यता गमा लेत। मनुष्यते तँ मनुष्यक धरोहर सम्पति छी। जेकरा लोक ओहिना कतौ फेकि देत। कथमपि नहि। मने-मन विचारलक जे हमरा नोकरी नै भेटत। तेँ कि हाथपर हाथ दऽ कऽ बपहारि काटब। एते कमजोर छी। की हमरामे मनुष्यक सभ गुण मरि चुकल अछि। हमरा बुते किछु कएल नै हएत? जरुर हएत।
नोकरी दिससँ नजरि हटा उमाकान्त राशनक दोकान चलबैक विचार केलक। विचार ऐ दुआरे केलक जे जीबैक लेल अर्थक उपार्जन जरुरी होइत। जिनगीक अधिकांश काज अरथेसँ चलैत। तेँ बिना अर्थे जिनगी जिनगी नहि रहि जाइत। हँ ई बात जरुर जे अर्थक उपार्जन आ उपयोगक ढ़ंग नीक हेबाक चाही। राशनक दोकानक जरुरत सभ गाममे अछि, सरकार आ समाजक बीचक कड़ी सेहो छी। ओना डीलरीक लाइसेंसो बनबैमे पाइयेक खेल चलैत। मुदा तैयो जी-जाँति कऽ उमाकान्त लाइसेंस बनबै दिस बढ़ल।
डीलरीक लाइसेंस बनौलाक उपरान्त उमाकान्त समान उठबैसँ पहिने मिश्रीलालसँ कारोबारक तौर-तरीका बुझैक लेल गेल। मिश्रीलाल पुरान डीलर। मुदा जहिना गाममे अपन इज्जत बनौने तहिना सरकारियो आॅफिसमे। इज्जत बनबैक अपन तरीका। तेँ ब्लौकक पैंतालिसो डीलर मिलि ओकरा यूनियनक सेक्रेट्री बनौने। जहिना सभ डीलर मिश्रीलालकेँ मानैत तहिना मिश्रीलालो सभकेँ। यएह बूझि उमाकान्त भेँट करब आवश्यक बुझलक। मिश्रीलाल ऐठाम उमाकान्त पहुँचल तँ देखलक जे चारि-पाँचटा धिया-पुता रजिस्टरपर दसखतो करैए आ निशानो लगबैए। किएक तँ पछिला मासक समान बँटबारा भऽ गेल छल। तेँ बिना रजिस्टर तैयार भेने अगिला समान केना उठत? जरुरी काज बूझि मिश्रीलाल मगन भऽ अपन काज करैत। उमाकान्तकेँ देखते मिश्रीलाल रजिस्टरक बीचहिमे, जइ पेजमे निशान आ हस्ताक्षर करबैत, पेनो आ कार्बनो रखि मोड़ैत बेटाकेँ कहलक- “बौआ, चाह बनबौने आबह?” उमाकान्त दिस होइत पुछलक- “किमहर किमहर एनाइ भेलै बौआ।”
निर्बिकार भऽ उमाकान्त बाजल- “भैया, अहाँ पुरान डीलर छी। डीलरीक सभ कुछ जनै छिऐ। बी.ए. केलाक बाद हम दू साल नोकरीक पाछू बौऐलौं मुदा कतौ गर नै धेलक। आब तँ नोकरीक उमेरो लगिचाइले अछि, तेँ नोकरीक आशा तोड़ि डीलरीक लाइसेंस बनेलौंहेँ।”
नोकरीक गर नहि लागब सुनि मिश्रीलाल कहलक- “बौआ, जहिना कोनो परिवारमे चारि-पाँच भाँइक भैयारी रहैत अछि। सभ कुछ सामिले रहै छै। मुदा सभ भाइक पत्नीकेँ अप्पन-अप्पन सम्पत्ति सेहो छै। जहिमे भाइयो सभ चोरा-नुका शामिल भऽ जाइत अछि। जेकर फल होइ छै घरमे आगि लागब। तहिना नोकरियो सभमे भऽ गेल अछि। जे कुरसीपर अछि ओ अपने सार-बहिनोइक जोगारमे रहैए। कहीं कतौ बिकरियो होइ छै। जेकर परिणाम बनि गेल अछि जे नाेकरी केनिहारोक वंश बनि गेल अछि। देशक विकास केहेन अछि से तँ तू पढ़ले-लिखल छह, सभ कुछ जनिते छहक। जँ कनी-मनी एक रत्ती आगूओ बढ़ि रहल अछि तँ ओइसँ बेसी ओइ नोकरिहाराक वंशमे नोकरी केनिहार बढ़ि रहल अछि। तेँ देखबहक जे डाक्टरक बेटा डाक्टरे बनत। इंजीनियरक इंजीनियरे। कते कहबह। जे जत्ते अछि ओ बपौती बूझि ओकरा पकड़ने अछि। तइ बीच तेसरक- जे ओइसँ अलग अछि- जे गति हेबाक चाही सएह तोरो भेलह। तहूसँ बेसी जुलुम अछि जे किछु गनल-गूथल लोक अछि जे नोकरियो करैत अछि, खेतो हथिऔने अछि आ जे कोनो सरकारी योजना बनै छै ओकरो हड़पैत अछि। जइसँ देखबहक जे केकरो सम्पत्ति राइ-छित्ती होइए आ कियो सम्पत्ति लेल लल्ल अछि।”
उमाकान्त- “भैया, दुनियाँ-दारीक गप छोड़ू। अपना काजक विषएमे कहू।”
मिश्रीलाल- “बौआ, अखन तू जुआन-जहान छह। मुदा जे काज कऽ अपना जीबए चाहै छह ओ गलती भेलह। तोरा सन आदमीकेँ डीलरी नञि करक चाही। हम तँ सभ घाटक पानि पीनाइ सीखि नेने छी। की नीक की अधला, से बुझिते ने छिऐ। बुझह तँ नढ़ड़ा-हेल हेलैत छी। तेँ हमर कारबार ठीक अछि। मुदा तोरा बुते नै हेतह?
उमाकान्त- “किए?”
तइ बीच चाह एलै। दुनू गोटे हाथमे गिलास लेलक। एक घोंट चाह पीबि मिश्रीलाल- “देखहक, डीलरी दू दुनियाँक सीमा परक काज छी। एक दिस सत्ताक दुनियाँ अछि आ दोसर दिस आम लोकक। गड़बड़ दुनू अछि।”
उमाकान्त- “से की?”
मिश्रीलाल- “पहिने पब्लिकेक बात कहै छिअह। राशनक वस्तु चीनी मटियातेल, तँ हिसाबेसँ भेटैत अछि। नामे छिऐ कोटा। जँ मनमाफित भेटिते तँ खुल्ला बजार होइतै। से तँ नञि अछि। गाममे किछु एहेन-एहेन रंगबाज सभ बनि गेल अछि जेकरा खाइ-पीबैले नै देबहक तँ भरि दिन अपनो आ अनको उसका-उसका रग्गड़े करैत रहतह। रग्गड़केँ तँ कोनो सीमा नै होइ छै। जँ कहीं गोटे दिन लाठिये-लठौबलि भऽ जेतह तखन तँ लेनीक देनी पड़ि जेतह। दू पाइ कमाइले धंधा करबह आकि कोट-कचहरीक फेरमे पड़बह। बुझिते छहक जे कोट-कचहरी लोकेक पाइपर ठाढ़ अछि। ओइ साला रंगबाज सभकेँ की अछि। अपने किछु करतह नहि आ अनका काजमे सदिखन टांगे अड़ौतह। गामक उत्पातसँ लऽ कऽ थाना-पुलिस, कोट-कचहरीक दलाली भरि दिन करैत रहतह। आब तोंही कहह जे बरदास हेतह? नीक लोकक लेल ऐ दुनियाँमे कतौ जगह नहि अछि। ओइ साला सभकेँ की छै, भरि दिन ताड़ी-दारु पीबि ढहनाइत रहतह। ने छोट-पैघक विचार करतह आ ने गाड़ि मारिक। तइपरसँ पंचायत मुखियो आ वार्डो-मेम्बर सभकेँ कमीशन चाहबे करियै। पब्लिको तेहने अछि। देखबहक जे कतेक एहेन परिवार अछि जेकरा कोटाक वस्तुक जरुरत नै छै जेना चीनी। मुदा ओहो कोटासँ चीनी उठा दोकानमे किछु नफा लऽ कऽ बेचि लेतह। जखनिकि किछु परिवार एहेन अछि जेकरा कोटाक वस्तुसँ खर्च नै पूड़ै छैक। अपनो आँखिसँ देखबहक जे दस-बीस कप चाह आने पीबैत अछि। की ओकरा सभकेँ फाजिल नै देबहक। जखने एक गोटेकेँ फाजिल देबहक तँ दोसराक हिस्सा कटबे करत। एहेन स्थितिमे डीलरे की करत? आखिर ओहो तँ समाजेक लोक छी।”
उमाकान्त- “सभ गोटे तँ कोटा उठबितो नै हेतै?”
मिश्रीलाल- “हँ, सेहो होइए। मुदा ओ तखन होइए जखन कोटाक वस्तुक दाम आ खुल्ला बजारक दाममे अन्तर नै रहैत अछि। मुदा जखन दुनूक दाममे अन्तर रहैत अछि तखन जेकरो ने अपना पाइ रहै छै ओहो दोकानदार सभसँ, अधा-अधी नफापर, पाइ लऽ कऽ समान उठा लइए आ बेचि लइए। ततबे नै ओहो चाहतह जे किछु फाजिले कऽ समान भेटए।”
मुँह बिजकबैत उमाकान्त- “तब तँ बड़ ओझरी अछि।”
उमाकान्तक सोचकेँ गहराइ दिस जाइत देखि मुस्की दैत मिश्रीलाल- “बौआ, एतबेमे छगुन्ता लगै छह। ई तँ एक दिसक बात कहलिहह। अहूमे कते ओझरी छुटिये गेलह। जँ सरिया कऽ सभ बात कहबह तँ सैकड़ो ओझरी आरो अछि। आब सुनह आॅफिस, बैंक, एफ.सी.आइ.क गोदामक संबंधमे। दौड़-बरहा जे करै पड़तह ओकरा छोड़ि दै छिअह। किएक तँ मोटा-मोटी यएह बुझह जे एक दिनक काजमे पनरहो दिनसँ बेसिये लगतह। जइमे समएक संग पच्चीस-पचास पौकेटो खर्च हेबे करतह।”
उमाकान्त- “तब तँ बड़ लफड़ा अछि?”
मिश्रीलाल- “लफड़ा की लफड़ा जकाँ अछि। जखने ब्लौक पाएर देबहक आकि गीध जकाँ चारु भरसँ, अफसरसँ लऽ कऽ चपरासी धरि, नोंचए लगतह। कियो कहतह जे चाह पिआउ तँ कियो कहतह पान खुआउ। कियो कहतह सिगरेट पिआउ तँ कियो मिठाइ खुआउ। सुनि-सुनि मन मोहरा जेतह। मुदा की करबहक? भीखमंगोसँ गेल-गुजरल चालि देखबहक। जेना अपना दरमाहा भेटिते ने होए। मुदा डीलरे की करत? अगर जँ सभकेँ खुशी नै राखत तँ काजे लटपटेतै। काजो तेहेन अछि जे एक्के टेबुलसँ नञि होइ छै। जत्ते टेबुल तते खर्च। अखन हमहू अगुताइल छी, तेँ नीक-नहाँति नहि कहि सकबह। देखते छहक जे रजिस्टर तैयार करै छी। ब्लौक जाएब। मुदा तैयो एक-दूटा बात कहि दै छियह। सबहक तड़ी-घटी ने हम बुझै छिऐ।”
उमाकान्त- “कनी-कनी सबहक बात कहि दिअ?”
मिश्रीलाल- “अगुताइलमे की सभ बात मनो पड़ै छै। मुदा जे मन पड़ैए से कहि दै छिअह। पहिने बैंकक सुनह। कोरियापट्टीमे दुनियाँलाल डीलर अछि। बेचारा बड़ मुँह सच। जहिना-जहिना समान बिकाइल रहए तहिना-तहिना पाइ रखने रहए। खुदरा समानक बिक्री तेँ खुदरा पाइ। जखन बैंकमे जमा करए गेल अगिला कोटाक लेल, तँ खुदरा पाइ देखि बैंकमे लेबे ने केलकै। कहलकै जे ओते हमरा छुट्टी अछि जे भरि दिन तोरे पाइ गनैत रहब। भरि दिन बेचारा छटपटा कऽ रहि गेल। बैंकसँ निकलबो ने करए जे पौकेटमार सभ ने कहीं पाइ उड़ा दिअए। दोसर दिन आबि कऽ हमरा कहलक। तामस तँ बड़ उठल। किएक तँ जेना मोटका पाइ सरकारक होए आ खुदरा नै होए, तहिना। जखन पाइयेक लेन-देन बैंकमे होइ छै तँ गनै ले स्टाफ राखह। मुदा की करितियै। दोसर दिन गेलौं। मनेजरकेँ कहलियै। तखन दू प्रतिशत कमीशनपर फड़िआइल। आब तोंही कहह जे ई दू प्रतिशत कोन बिलमे चलि गेल। तहिना दोसर बात लाए, सप्लाइ इन्सपेक्टरक। इन्सपेक्टर बदली भेलै। नव इन्सपेक्टर बूझि पनरह-बीस गोटे डीलर ओकरा पाइ नै देलकै। ओना पचास रुपैये प्रति डीलर प्रति मास इन्सपेक्टरकेँ दैत अछि। सभकेँ मनमे भेलै जे नव हाकिम छथि तेँ छओ मास तँ इमानदारी रखबे करताह। ले बलैया, जहाँ डीलर दोसर कोटाक सभ समान उठौलक आकि दोसर दिन भेने विश्वनाथ डीलर ऐठाम पहुँचि गेल। विश्वनाथोकेँ कोनो डर मनमे नहि। किएक तँ समान ओहिना रहए। विश्वनाथकेँ इन्सपेक्टर चीनी काँटा करैले कहलक। ओहो तैयार भऽ काँटा करै लगल। पाँचो बोरा मिला कऽ चौदह किलो चीनी कमि गेलै।
बिच्चहिमे उमाकान्त कहलक- “चीनी तौलि कऽ नञि नेने रहए?”
मिश्रीलाल- “ई एफ.सी.आइ. गोदामक खेल छी। एफ.सी.आइ. गोदाम तँ ब्लौके-ब्लौके नै अछि। तेँ देखबहक जे डीलर सबहक नम्बर लगल अछि। सभकेँ धड़फड़ करैत देखबहक। किएक तँ अपन टाएर गाड़ी तँ सभ डीलरक रहै नै छै। अधिक डीलर भड़ेपर गाड़ी लऽ जाइए। तेँ मनमे होइत रहै छै जे जते जल्दी समान हएत तते कम भाड़ा लगत। तेँ कियो समान तौलबै नै अछि। जे कियो पच्चीस रुपैइये बोरा मनेजरकेँ दऽ देने रहलै ओकरा तँ नीक समानो आ पुरल बोरो देलक। जे पाइ नञि देने रहल ओकरा समानो दब आ घटल बोरो देलक। चोरपर चोर अछि।”
छुब्ध होइत उमाकान्त- “हद लीला सभ अछि।”
मिश्रीलाल- “आब मार्केटिंग अफसर एम.ओ.क बात सुनह। अखुनका जे एम.ओ. अछि ओ पीआक अछि। ओना काज करैमे भुते अछि। रस्तो-पेरामे मोटर साइकिल लगा फाइलपर लिखि दैत अछि। मुदा ओहिना नहि। पहिले एक बोतल पीआ देबहक, तखन।”
उमाकान्त- “अफसर भऽ कऽ रस्ता-पेरापर बोतल पीबैए?”
ठहाका मारि हँसि मिश्रीलाल- “बौआ, तूँ गाम-घरक बात बुझै छहक। गाम-घरमे जे छोट-पइघीक, इज्जत-आबरुक विचार अछि ओ कत्तऽ पेबह। मुदा तइओ ओकरामे दूटा गुण जरुर छलैक। पहिल गुण छलैक जे आन कोनो स्त्रीगण दिस नहि तकितह। आ दोसर गुण छलै जे केकरोसँ एक्को पाइ नञि लइतह। मुदा ऐ सँ पहिलुका एम.ओ. जे रहए ओ भारी पाइखौक। सभ काजक रेट बनौने रहए। जे सभ बुझै। तेँ जेकरा जे काज रहै ओ ओइ हिसाबसँ पाइ दऽ दै आ लगले काज करा लिअए।”
मुस्कुराइत उमाकान्त- “तब तँ पक्का नटकिया सभ अछि।”
मिश्रीलाल- “नटकिया की नटकिया जकाँ अछि। रंग-बिरंगक चोर सभ पसरल अछि। कियो धनक चोर अछि तँ कियो धरमक। कियो बुइधिक चोर अछि तँ कियो विवेकक। कते कहबह। तेसराक सुनह। अंदाज करीब पचपन छप्पन बर्खक उमेर ओकर रहए। मुदा फीट-फाटमे जुआनक कान कटैत। जेहने हीरोकट कपड़ा पहिरैत तेहने हिप्पीकट केश रखैत। रंग-बिरंगक तेल आ सेंट लगबै। सदिखन उपरका जेबीमे ककही देखबे करितहक। रातियोमे कैक बेर केश सीटै। चौबीस घंटामे दू बेर दाढ़ी बनबै। ओ एम.ओ. भारी नंगरचोप जेहने अपने तेहने बहुओ। दिन भरिमे पच्चीसो बेर कपड़ा साड़ी-ब्लाउज आ जूत्ता-चप्पल बदलै। केशमे कते रंगक क्लीप लगबै तेकर ठेकान नहि। भरि दिन रिक्शापर ऐ डेरासँ ओइ डेरा, ऐ बजारसँ ओइ बजार घुमिते रहैत छलि। संयोगो ओकरा नीक भेटलै। एक्के बेर बी.डी.ओ., सी.ओक बदली भऽ गेलइ। ओकरे दुनू गोटे चार्ज दऽ कऽ गेल। ओही बीच शिक्षा मित्रक भेकेन्सी भेल। लड़की सभकेँ आरक्षण भेटलै। जहिमे जाति प्रमाणपत्रक जरुरत पड़ल।”
अपसोच करैत- “बौआ की कहबह, ओइ सालाक डेरा बेश्यालय बनि गेल। कखनो ब्लौक आॅफिसमे नञि बैइसै। जखन बैसबो करै तँ आन-आन कागज देखए मुदा एक्कोटा जाति प्रमाणपत्रपर हस्ताक्षर नञि करए।”
उमाकान्त- “परिवारक कियो किछु ने कहए?”
मिश्रीलाल- “स्त्रीक विषएमे तँ कहिये देलियह। जेठकी बेटी बी.ए. मे पढ़ैत रहए। ओकरो चालि-ढ़ालि बापे-माए जकाँ। कओलेजेक एकटा छौंड़ा आदिवासी क्रिश्चन संग चलि गेलै।”
उमाकान्त- “बाप-माएकेँ लाज नै भेलै?”
मिश्रीलाल- “लाज तँ तेहेन भेलै जे राता-राती ऐ ठीनसँ भागल।”
उमाकान्त- “अहूँकेँ बहुत काज अछि आ हमरो मन भरि गेल। आखिरीमे एकटा बात बुझा दिअ।”
मिश्रीलाल- “की?”
उमाकान्त- “अहाँ केना अप्पन प्रतिष्ठा समाजो आ आॅफिसोमे बना कऽ रखने छी?”
मिश्रीलाल मुस्कुराइत बजलाह- “समाजमे जेकरा ऐठाम सराध, बिआह, उपनैन, मूड़न, भनडारा वा आन कोनो तरहक काज होइ छै तँ ओकरा हम जरुर चीनियो आ मट्टियो तेलक पूर्ति कइये दैत छिऐ। भलहिं अपना लग नहियो रहल तैयो जहाँ-तहाँसँ आनि पुराइये दैत छिऐ। जइसँ समाजक सभ खुशी रहैए। आॅफिसक बात तँ पहिने कहि देलियह।”
उमाकान्त- “हमरा की करक चाही? किएक तँ जइ हिसाबे अहाँ कहलौं तइसँ हम्मर मन भटकि रहल अछि।”
मिश्रीलाल- “बौआ, जखन लाइसेंस बना लेलह तखन कमसँ कम एक खेप समान उठा कऽ बाँटि लाए। जइ सँ समाजोक चालि-ढ़ालि आ आॅफिसोक चालि-ढ़ालि देखि लेबहक। बेवहारिक ज्ञान भऽ जेतह। व्यवहारिके ज्ञान असली ज्ञान छिऐ। अखन हम एते मदति जरुर कऽ देबह जे तोरा कतौ अड़चन नै हेतह। मुदा दोसर खेपक भार हम नै लेबह। किएक तँ बुझिते छहक जे बिलाइ जे मूससँ दोस्ती करत तँ खाएत की? तोरो सीखैक अवसर भेटि जेतह।”
उमाकान्त- “बड़बढ़िया! जहिना अहाँ कहलौं तहिना हम करब।”
मिश्रीलाल- “बाउ, आब तँ हम बूढ़ भेलौं। जहिया हम सोलहे बरखक रही तहियेसँ डीलरी करै छी। मुदा पहिलुका आ अखुनकामे अकास-पतालक अंतर भऽ गेल अछि। जते धन आ शिक्षाक प्रसार भेल जा रहल छै ओते घटिया मनुक्ख सेहो बढ़ि रहल अछि। पहिने इमानदार लोक बेसी छल मुदा आब आंगुरपर गनए पड़तह। हम तँ डीलरीमे रमि गेलौं। सभ घाटक पानि पीनाइ सीखि नेने छी, तेँ नीक छी।”
उमाकान्त- “चलैत-चलैत किछु........।”
मिश्रीलाल- “जहिना आमक गाछ होइ छै जे आमक आँठीसँ जनमैत अछि। तहिना तँ मनुक्खोक होइ छै। दुनियाँमे जते मनुक्ख अछि, सभ तँ मुरुखे भऽ कऽ जन्म लैत अछि। मुदा ऐठाम जेकरा जेहेन परिवार, समाज, वातावरण भेटैत छैक ओ ओहन बनैत अछि। जहिना आमक छोट-छोट सरही गाछकेँ नीक-नीक कलमी आमक गाछक डारिमे बान्हि कलम लगा नीक-नीक आम बना लैत, तहिना मनुक्खोक होइत। मुदा नीक परिवार, नीक समाज अछिये कतेक। अधिकांश तँ गेले-गुजरल अछि। ने सभकेँ भरि पेट खेनाइ भेटै छै आ ने नीक बात-विचार। तखन नीक मनुष्य बनत केना? जाधरि नीक मनुष्य नहि बनत ताधरि नीक समाज केना बनत? तखन तँ जएह अछि तेहिमे अपनाकेँ जते नीक बना जीबि सकी, वएह संतोषक बात। तोहूँ अखन सादा कागज जकाँ साफ छह, तेँ हम चाहब जे गन्दा नहि हुअ। जेहेन विचार, हाथ होइत कर्म निकलतह तेहेन जिनगी हेतह। कियो शरीरांतकेँ मृत्यु बुझैत अछि आ कियो आत्माक हननकेँ। मनुष्यमे असीम शक्ति छिपल छैक, ओकरा जगबैक अछि। जे हमहूँ सरिया कऽ नहिये बुझै छिऐ।”
जहिना तेज हथियार हाथमे एलासँ सक्कत-सक्कत वस्तु कटैक हूबा बनि जाइत तहिना उमाकान्तोकेँ भेल।ओ विचार केलक जे आब बैलगाड़ीक युग नञि रहल। मशीनक युग आबि गेल। तेँ हमहूँ अपना हाथसँ इन्जिने चलाएब।”
Subscribe to: Post Comments (Atom)


text:
दरबार हॉल स (दरभंगा) । ध्रुपद क राजधानी दरभंगा क लक्ष्मेश्वर विलास पैलेस क दरबार हॉल एक बेर फेर स आरोह – अवरोह क गवाह बनल । करीब 30 साल बाद आयोजित एहि समारोह क माध्यम स दरभंगा ऋतुराज बसंत क अभिनंदन ध्रुपद क सुमधुर तान स केलक । दूरदर्शन पटना क तत्वावधान मे विदुर मल्लिक संगीत अकादमी इलाहाबाद आ कासिदं संस्कृत विवि, दरभंगा क सहयोग स तीन दिनी ध्रुपद धाम कार्यक्रम क शुरुआत शुक्रदिन सांझखन दूरदर्शन क महानिदेशक त्रिपुरारी शरण दीप नेस केलथि । ओ कहला जे अंतरराष्ट्रीय स्तर पर स्थापित शास्त्रीय सुर साधक आ वादक क संगम ध्रुपद क राजधानी क रूप मे मशहूर दरभंगा मे भ रहल अछि । दरभंगा लेल इ पैघ मौका अछि किया त बिहार स जे चीज दुनिया भरि मे पहुंचैत अछि ओ कालांतर मे बिहार स बिला जाइत अछि । दुनिया कए ध्रुपद सुनेनिहार दरभंगा मे ध्रुपद कए जीवित रखबा लेल इ एकटा छोट प्रयास अछि। ओ अनुरोध केलथि जे केवल दरबार हॉल मे नहि बल्कि मिथिला क घर-घर स ध्रुपद क सुर सुनेबाक चाही।
कार्यक्रम क पहिल दिनक पहिल प्रस्तुति जतए दरभंगा घराना क छल, ओतहि तेसर आ अंतिम प्रस्तुति ग्वालियर घराना क रहल । दोसर प्रस्तुति दुनियाक सर्वश्रेष्ठ पखावज वादक रामाशीष पाठक क रहल जिनकर तान स दर्शक झुमबा आ थोपडी बजेबा लेल बेर-बेर मजबूर भेलाह । ठीक 6 बजे दरभंगा घराना क युवा गायक प्रशांत आ निशांत मल्लिक जहिना अलाप लेलथि, दरबार हॉल भावविभोर भ गेल । दरभंगा घराना क एहि 13म पीढी क गायक स पहिने हिनक पिछला छह पीढी एहि दरबार हॉल मे अपन प्रस्तुति द चुकल अछि । ताहि लेल प्रस्तुति स पूर्व प्रशांत मल्लिक अपन पूवर्ज आ दरबार हॉल कए नमन केलथि । प्रशांत आ निशांत मल्लिक क युगल ध्रुपद गायक लेल पखाबज पर संगत केलथि दरभंगा घराना क युवा पखाबज वादक साहित्य मल्लिक । ध्रुपद आ दरभंगा घराना क भविष्य कए सुरक्षित हेबाक एलान करैत हिनक प्रस्तुति स दरबार हॉल मे बैसल समस्त संगीतप्रेमी क चेहरा पर निश्चिंतता क भाव देखल गेल । राग मारवा क प्रस्तुति स सौ साल पुरान दरबार हॉल युवा भ गेल आ हॉल मे बैसल दर्शक संगीत क उत्ताल तरंग संग थोपरी बजा जता देलथि जे दरभंगा क थोपरी मे सेहो संगीत अछि।
कार्यक्रम क दोसर प्रस्तुति दरभंगा घराना क महान पखाबज वादक रामाशीष पाठक क पखावज वादन क छल । श्री पाठक क संग संगत देबा लेल हुनक कुल तीनटा शिष्य पखावज पर छलाह । दुनिया क सर्वश्रेष्ठ पखावज वादक रामाशीष पाठक दरबार हॉलक कईटा कार्यक्रम क गवाह बनल छथि । श्री पाठक महाराजा कामेश्वर सिंह क समझ सेहो एहि दरबार हॉल मे पखावज बजा चुकल छथि आ आइ एहि दबार हॉल मे हिनक सामने जनप्रतिनिधि बैसल छलाह । व्यवस्था परिवर्तन क बावजूद नहि त दरबार हॉल क आयोजन बदलल आ नहि श्री पाठक क प्रस्तुतिक अंदाज । बैस क एहि पडाव पर जखन श्री पाठक आंगुर पखावज पर नचैत छल त पूरा वातावरण झंकृत भ जाइत छल । पांचटा पखावज क जुगलबंदी क ध्रुत ताल पर दर्शक क थोपरी बीच वाह वाह क स्वर कहनिहार आओर कियो नहि दूरदर्शन क महानिदेशक त्रिपुरारी सरण जी छलाह ।
दरभंगा घराना क एहि दूटा प्रस्तुति क बाद पहिल दिनक आखरी प्रस्तुति देलथि डागर घराना क गुंदेचा बंधु । ध्रुपद गायकी मे अपन अलग पहचान बना चुकल रमाकांत आ उमाकांत गुंदेचा क गायन ऐना सुनबाक मौका दरभंगाक संगीत प्रेमी कए पहिल बेर भेटल छल । हिनक संग पखावज पर संगत द रहल छल डागर घराना क अखिलेश गुंदेचा । गुंदेचा बंधु ध्रुपद गायन मे दरभंगा एहन मता गेल जे समय क ज्ञान तक नहि रहल । राति करीब नौ बजे गुंदेचा बंधु राग सरस्वती मे अलाप लेलथि त पूरा दरबार हॉल भक्तिभाव मे रमा गेल । ध्रुपद क एहि पुरातन भाव क संग बाहर बरैसि रहल फुहाड मानू कहि रहल छल, जय हो जय हो, जय हो ।
शब्द, स्वर आ ताल क गवाह बनबा लेल दरबार हॉल मे कोनो राजा उपस्थित नहि छल, मुदा जनता और जनप्रतिनिधि क उपस्थिति स बुझा रहल छल जे ध्रुपद क प्रेम दरभंगा क रग-रग मे बसल अछि । नगर विधायक संजय सरावगी जतए लगभग पूरा समय पहिल पाति मे बैसरल रहलाह, ओतहि पूर्व सांसद एमएएए फातमी सेहो सुर क रसपान करबा लेल पहुंचलाह । स्थानीय सासंद कीर्ति आजाद क बाहर आ बाहरी हेबाक कारण हुनक गैर मौजूदगी पर ककरो आश्चर्य नहि भेल । दरबार हॉल मे क्षमता स बेसी दर्शक क संख्या आ हुनक ध्रुपद क प्रति मंत्रमुग्धता देख आयोजक आ कलाकार दूनू दरभंगा क शास्त्रीयता कए नमन केलथि आ दर्शक सेहो गायक लोकनिक अलाप, मरवा आ अन्य राग मे एहन रमा गेलाह जे कखन सांझ स राति भ गेल पता नहि चलल । पहिल दिन क कार्यक्रम तीन घंटा क बदला मे करीब 3 घंटा 20 मिनट चलल । एहि कार्यक्रम क जीवंत प्रसारण डीडी भारती क माध्यम स पूरा विश्व मे कैल गेल. इ आयोजन 17 फरवरी कए संपन्न होएत।
;;;;;;;;;;;;;;;;
झलक – पहिल दिनक
इ झूमड नहि जरत : दूरदर्शन क महानिदेशक स लकए दूरदर्शन पटना क कार्यक्रम समन्वयक तक सब दरभंगा क दरबार हॉल क रख-रखाव कए आओर बेहतर करबाक गप कहलथि। सांझखन जखन सबटा बल्ब जरल त दूरदर्शन क एकटा पैघ अधिकारी मुख्य द्वार आ हॉल मे लागल बेहतरीन झूमड कए काफी काल त निहारैत रहलाह फेर ओ सवाल केलथि जे इ झूमड नहि जरत, ओहि ठाम ढार दरभंगावासी खामोश भ गेलाह , विवि क एकटा कर्मचारी धीरे स निकलि गेलाह ।
……………………………..
झुक कए जाउ श्रीमान : कार्यक्रम क सीधा प्रसारण चलि रहल छल । हॉल मे कुल चारिटा कैमरा लागल छल। एहन मे दरभंगा क लोक लेल इ नव अनुभव छल । लोक बेर बेर उठि कए विदा कैमरा क आगे आबि जाइत छल । एहन मे दूरदर्शन क कर्मचारी स पहिने आम लोक कहि उठैत छल, झुक जाउ श्रीमान । फोटोग्राफर क व्यवहार सेहो आम समारोह स अलग देखल गेल। कियो सामने एबाक जिद नहि केलथि । कात मे ढार भ फोटो लैत रहलाह । पत्रकार मे किछु समयाभाव क कारण उदास मन स बीच कार्यक्रम स चलि गेलाह, जखनकि किछु अंतिम क्षण तक बनल रहलाह। कुल मिलाकए दरबार हॉल मे दरभंगा क पुरान संस्कार सेहो दिखबा लेल भेटल।
——————————-
झुमैत रहलाह विधायक, गायब छलाह सांसद : पहिल कतार मे बैसल स्थानीय विधायक दरभंगा धराना क प्रस्तुति पर झुमैत देखेलाह । कई बेर त प्रशांत मल्लिक थाप आ ताल विधायक दिस समर्पित केलथि । कार्यक्रम मे कनि काल लेल दरभंगा क जनप्रतिनिधि रहि चुकल पूर्व सांसद आ राजद नेता एएए फातमी सेहो एलाह । सांसद क गैर मौजूदगी एक बेर फेर दरभंगा कए खटकल।
…………………………………..
जोश मे देखायल युवा क टोली : दरभंगा क धरोहर कए बचेबा लेल प्रयासरत युवा क टोली ”दरभंगा राक्स” पूरा जोश मे देखल गेल । उदय चटर्जी आ अनुभव क संग पूरा दल दरबार हॉल क आसपास तैनात छल । ओतहि पुतुल सिंह क देखरेख मे युवति क एकटा टोली सब आगंतुक कए दीप आ पुष्प स स्वागत क रहल छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
आरोह अवरोह मे सराबोर भेल दरभंगा
दरबार हॉल स (दरभंगा) । ध्रुपद क राजधानी दरभंगा क लक्ष्मेश्वर विलास पैलेस क दरबार हॉल एक बेर फेर स आरोह – अवरोह क गवाह बनल । करीब 30 साल बाद आयोजित एहि समारोह क माध्यम स दरभंगा ऋतुराज बसंत क अभिनंदन ध्रुपद क सुमधुर तान स केलक । दूरदर्शन पटना क तत्वावधान मे विदुर मल्लिक संगीत अकादमी इलाहाबाद आ कासिदं संस्कृत विवि, दरभंगा क सहयोग स तीन दिनी ध्रुपद धाम कार्यक्रम क शुरुआत शुक्रदिन सांझखन दूरदर्शन क महानिदेशक त्रिपुरारी शरण दीप नेस केलथि । ओ कहला जे अंतरराष्ट्रीय स्तर पर स्थापित शास्त्रीय सुर साधक आ वादक क संगम ध्रुपद क राजधानी क रूप मे मशहूर दरभंगा मे भ रहल अछि । दरभंगा लेल इ पैघ मौका अछि किया त बिहार स जे चीज दुनिया भरि मे पहुंचैत अछि ओ कालांतर मे बिहार स बिला जाइत अछि । दुनिया कए ध्रुपद सुनेनिहार दरभंगा मे ध्रुपद कए जीवित रखबा लेल इ एकटा छोट प्रयास अछि। ओ अनुरोध केलथि जे केवल दरबार हॉल मे नहि बल्कि मिथिला क घर-घर स ध्रुपद क सुर सुनेबाक चाही।


text:
नई दिल्लीज। सुप्रीम कोर्ट बिहार सरकार कए निर्देश देलक अछि जे राज्य क सबटा विविद्यालय आ ओहि स सम्बद्ध कॉलेज मे कार्यरत गैरशैक्षणिक स्टाफ कए प्रदेश क कर्मचारी क बराबर क दर्जा देल जाए।
हुनकर वेतनमान आ अन्य सुविधा मे विसंगति कए दूर करबा लेल एकरा तीन मास क भीतर लागू कैल जाए। सुप्रीम कोर्ट क आदेश स बिहार क विविद्यालय मे कार्यरत कई हजार कर्मचारी कए लाभ होएत।
जस्टिस पी सदाशिवम आ जगदीश सिंह केहर क पीठ पटना हाईकोर्ट क फैसला क खिलाफ राज्य सरकार क याचिका कए खारिज क देलक। सुप्रीम कोर्ट कहलक जे गैरशैक्षणिक कर्मचारी क फेडरेशन आ राज्य सरकार क प्रतिनिधि क बीच जुलाई 2007 मे भेल समझौता क प्रावधान कए लागू कैल जाए। बेंच राज्य सरकार क एहि तर्क कए अस्वीकार क देलक जे कैबिनेट क मंजूरी क बिना भेल समझौता कए मानबा लेल सरकार बाध्य नहि अछि। सुप्रीम कोर्ट कहलक जे समझौता क बाद राज्य सरकार द्वारा आदेश जारी भेल, एकर बाद सरकार अपन निर्णय स मुकर नहि सकैत अछि। सुप्रीम कोर्ट राज्य सरकार क एहि दलील कए सेहो नकारि देलक जे राज्यपाल द्वारा आदेश जारी न भेला क कारण कानून क नजरि मे समझौता वैध नहि अछि।
अदालत स्पष्ट केलक जे संविधान क अनुच्छेद 166 क तहत एहि तरह क मामला मे राज्यपाल क भूमिका निर्देशात्मक अछि, अनिवार्य नहि। अगर राज्यपाल क हस्ताक्षर क बिना सरकार सर्कुलर जारी करैत अछि त ओकरा सरकार क आदेश मानल जाएत। बिहार सरकार क शिक्षा विभाग उच्च शिक्षा क संस्थान मे कार्यरत कर्मचारी कए 1987 मे राज्य सरकार क स्टाफ क समकक्ष दर्जा द देने छल। एहि आदेश क लागू नहि हेबा पर राज्य क तमाम विविद्यालय आ कॉलेज क कर्मचारी कई बेर हड़ताल पर जा चुकल छथि। सब बेर हड़ताल एहि आश्वाकसन क संग समाप्त कैल जाइत अछि जे राज्य सरकार जल्द मांग कए मूर्तरूप दैत।
19 जुलाई, 2007 कए कर्मचारी राज्य सरकार क संग भेल लिखित समझौता क बाद अपन हड़ताल खत्म केने छलथि। जखन एक साल बितला बाद आदेश लागू नहि भेल तखन जुलाई 2008 मे कर्मचारी एक बेर फेर हड़ताल केलथि। दरोगा प्रसाद रॉय कॉलेज क छात्र सनी प्रकाश शिक्षण संस्थान मे पढ़ाई नहि हेबा स क्षुब्धम भ पटना हाईकोर्ट क चीफ जस्टिस कए पत्र लिखलाह। चीफ जस्टिस पत्र कए जनहित याचिका मे तब्दील क सुनवाई केलथि आ सात अगस्त, 2008 कए राज्य सरकार कए आदेश देलथि जे ओ समझौता कए लागू करथि।
हाईकोर्ट क फैसला क खिलाफ राज्य सरकार सुप्रीम कोर्ट क रुख केलक मुदा अपने आदेश कए रद्दी क पथिया मे फेकबा लेल सुप्रीम कोर्ट बिहार सरकार कए खिंचाई केलक।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
नेपाली मैथिली साहित्यमे उपन्यास बहुत कम वा भरिसकेॅ लिखल
जाइत अछि . एहन समयमे रमेश रंजनक उपन्यास आएल अछि 'संङोर' । रेडियो नाट्य
श्रृंखला संङोरक पुस्तक रूप कयल एहि पोथीकेॅ प्रकाशित केलक अछि फाइनप्रिंट
आइएनसी ।नेपालक बदलैत परिस्थिति आ मधेशमे बढ़ैत हिंसात्मक गतिविधिक
पृष्ठभूमि पर लिखल एहि पोथीक किछु अंश प्रस्तुत अछि ।पढ़ू आ बताउॅ -
माॅडरेटर
--------------------------------
--------------------------------
कोनो काॅलेजमे नया सेशनक शुरूआतमे गजबके रौनक रहै छै ।
हाइस्कूलसॅ छरपान मारिकऽ काॅलेज पहुॅचल छात्र -छात्राके काॅलेजमे बिनु
परिचये चिन्हल जा सकैए । ओकर चालि -ढालि , रंग -रूप आ स्वभाव परिचय दैत
रहै छै ।बदलैत उमेरक प्रभावसॅ परिवर्तन होइते छै , ओहि परिवर्तनके सहेजि नै
पओलासॅ छलकैत रहै छै । से नया सेशनक शुरूआत संगे काॅलेजक कमपाउन्ड ,ऑफिस , पुस्तकालय
आ क्यान्टिन सभके सभ अति व्यस्त देखाइ दऽ रहल छै । ओइ जगहसभमे नव
विद्यार्थी गज- गज कऽ रहल छै ।कतेको गाम , टोल आ बस्तीसॅ युवासभ अपन
भविष्यके स्वर्णिम बनएबालए उच्च शिक्षा ग्रहण करऽ आएल अछि ।ओहिना अपन
भविष्यके तलाशैत अमित सेहो आएल अछि ।
'आइडी कार्ड कतऽ बनै छै ? काॅलेजक कम्पाउन्डमे बैसल जटाधर आ भोलासॅ पुछने छलै अमित ।
'आइडी कार्ड की करबे ?'
'परिचयक लेल तॅ चाही ने ।'
'किए , तोरा नइ कियो चिन्है हउ से ?'
'कार्डक तॅ आउरो बहुत काम होइ हइ ने ।'
जटाधर आ अमितक बीच भऽ रहल बातचीत एकटा बतंगर छलै ।अमितके बुझेलै जे जटाधरसॅ
बात करब ठीक नइ । तइपरसॅ भोलाक टिभकारी ओकरा आओर बेजाए लागल रहै ।अमित ओतऽ
सॅ ससरिकऽ आगू बढि गेल । मुदा ओकरा दिमागमे इएह नचैत रहलै 'जटाधर एना किए
बाजल ? ककरोसॅ कियो किछु पुछै छै , लोकके जे बुझल रहल से जबाबो दै छै । हम
पुछिए देलियै तॅ कोन अन्याय केलियै !' अमित मोनमे घुरिया रहल छलै ई बात । ओ
बढ़ैत गेल आ एकान्तसन जगहपर जा कऽ बैसि रहल । देबालपर बैसिकऽ ओ टांग झुला
रहल छल । मुदा एखनो जटाधरक बात घुमड़ि रहल छलै ।
'धत केहन-केहन लोक होइ छै ! ओ कहि सकै छल हमरा नइ अछि बूझल ।
हमरा तकलीफ नइ होइतए ।एखन तकलीफ अछि । हमरा तकलीफ दऽ कऽ ओकरा कथी भेटलै ,
पता नइ ' !
आब अमित जकाॅ सोचनिहार लोकके अइ काॅलेजमे कोन काज ! अइठाम तॅ
पढू ने तॅ गुण्डागर्दी करू , अही दू धारमे बॅटाइत अछि ।ई अलग बात छै जे एखन
काॅलेजसभमे दोसर धारक विद्यार्थीक संख्या खूबे बढि रहल छै । आब
गुण्डागर्दीक बजार -भाव बढि गेलाक बाद ओकर उत्पादनक हेतु सेहो जगह चाही । आ
से काॅलेजसॅ नीक आओर की भऽ सकै छै ! तैयो अमित अपनेमे गुनधुन करैत देबालपर
एसगरे बैसल टांग झुला रहल छल । एहन लड़कासभसॅ दूरे रहबाक कोनो उपायक
खोजमे छल अमित ।खोजत किए ने ? जे बाल्यावस्थेमे बपटुग्गर होएबाक पीड़ा
भोगने हुए ।वृर्द्ध आ कमजोर माएक ऑखिमे आशाक चमकके अनुभव कएने हुए ।
धीरे-धीरे बढ़ल जाइत बहिनक जिम्मेवारीक बोध जकरा भऽ गेल होइक । जकरा गरीबी
,अभाव , मेहनतिसॅ लगक सम्बन्ध बनि गेल होइक ओ काॅलेजमे आबिकऽ करत की ?
पढ़ाइ !
से बड़ी कालसॅ गुमसुम बैसल अमितके देखि रहल छलै हिना आ अनुपमा
। अमितसॅ कोनो खास परिचय तॅ नइ छलै मुदा बसक आबाजाहीमे देखासुनी भऽ गेल
छलै । अनुपमा थोड़े जिज्ञासु होइत बाजल , 'हिना ,ओ असगरे एकान्तमे किए बैसल
छै ?'
'से हम की जाने गेलियै ?'
'नइ ,तइयो ?'
'पुछही ने , हे महादेव अपने तपस्यामे किए लीन छी ? बताओल जाओ ।'
कने खिसियाइत बाजल अनुपमा , तोहर आदति बड़ खराब छौ हिना ।एना कतौ लोक बजलैए ?
'अएॅ गे ।अइ काॅलेजमे हजारो विद्यार्थी छै । आब के कतऽ बैसल छै , के कतऽ की
करै छै , अइसॅ मतलब राखऽ लगलें , तखन तॅ पढाइ केलें आ कि किछु बाॅकी छौ ।'
हिनाक जबाब अनुपमाके निरूत्तर कऽ देलकै । मुदा अनुपमाक मनक जिज्ञासा समाप्त
नइ कऽ सकलै । ओ हिनासॅ सम्बोधित होइत बाजल, चल तॅ देखियै ।'
'गे ,तोरा किछु भऽ गेलौए ?'
'नइ तॅ ।'
'तऽ ओकरा पाछू किए पड़ि गेलहीं तू ?
'हिना तों जेबे कि नइ से कह ?'
'चल बौआ ,चल , जतऽ-जतऽ रातो , ततऽ-ततऽ बिगही ।'
हिना एकटा नम्हर साॅस छोड़लक । अनुपमा घिचने लऽ जा रहल छलै
हिनाके अमितदिस । ई कोनो प्रेमपूर्ण गुदगुदी आ कि एकटा सहज जिज्ञासा छलै जे
अनुपमा अमितक बिषयमे किछु बुझऽ चाहै छल आ कि ओकरा मे एक प्रकारक आकर्षण
छलै जे अनुपमाके घिचि रहल छलै ? अनुपमा हिनाक आंगुर धेने अमितदिस बढल जा
रहल छल । हिनाक आंगुरपर दबाब किछु बेसिए बढि रहल छलै । हिना एकबेर नजरि
उठाकऽ देखलक अनुपमादिस आ मन्द मुस्की छोड़लक । अनुपमा देखै छै हिनाके
मुस्कयाइत मुदा बुझै इएह जे एकर आदति छै मजाक करैत रहबाक । दुनू गोटे आगू
बढ़ैत जा रहल अछि , हिना अनुपमाक आवेशक अनुभव करैए । अपना आंगुरपर बढ़ैत
जाइत दबावक कारणसॅ ।
'गे ,आबो तॅ छोड़ि दे , बुझाइए जेना आंगुरे उनारि देलक ।'
हिनाक मुहसॅ ई बात सुनैत अनुपमा भक्क दऽ अंगुरी छोड़ि दै छै । हिना अपन
अंगुरीके फुकैत बजैए , 'तोहर संगत नइ छोड़लहुॅ तॅ हमरा लुल्ह- नाङर बना
देबे ।'
'हइ चुप्प ,नइ तॅ मारबौ ।'
नोंक-झोंक करैत ई दुनू पहुॅचि गेल छल ओहिठाम । अमित एखनो एकान्त साधकजकाॅ
अपनहिसॅ बतिया रहल छल । अमितक ध्यान भंग भेलै हिनाक स्वरसॅ , की पुछऽ के छौ
,पुछहीं ?' अमित घुरैत अछि दुनूदिस ।
'अहाॅक घर दुर्गौली अछि ने ?'
'हॅ ,मुदा अहाॅ कोना बुझलियै ?'
'क्लासमे अहाॅ परिचय देने रहियै ने ।'
'आ अहाॅ सभक घर ? अमित थोड़े खखाइत बाजल । हिना फटाकसॅ जवाब देलकै ,हनुमाननगर ।'
दू गोट नवयौवना आ एक गोट नवयुवकक मित्रताक पहिल अध्याय चलि
रहल छलै । माने अहाॅ कोन बिषय पढ़ैत छी ? किए पढ़ै छी ? कोना काॅलेज
आबाजाही करैत छी ? यावत प्रश्न एक- दोसरसॅ होइत रहलै , दुनू थोड़े -थोड़े
खुलैत गेल जे कि आम मैथिलक स्वभाव होइ छै । ककरोसॅ वार्ता प्रारंभ होइते
सांगोपांग जानकारी लेबऽ चाहैत अछि । से दुनू जतेक सम्भव होइ छै , तते एक-
दोसराक विषयमे जनतब लऽ रहल अछि । जेना बापक नाम की अछि ? बाबा की करैत छलाह
? कोन बससॅ अबै-जाइ छी ? कण्डक्टर , ड्राइभर चिन्हल अछि कि नइ , आदि । से
ओहि क्रममे अमितके ई बुझबामे भांङठ नइ रहलै जे हम अपन मोनक बात कतौ बाजि
सकै छी , अर्थात जटाधर जे बिन बातक बातमे बेइज्जत कऽ देने छलै से चाहै छल
निकालि बाहर फेकी । ओ उपयुक्त स्थान आब भेंटि गेल छलै । 'सैह कहूॅ तॅ
अनुपमाजी , हम गेलियै आइडी कार्ड कतऽ बनै छै से बुझऽ आ ओ बुझू जे हमरा धो
कऽ धऽ देलक ।' हिनाके अमितक सोझपनीपर हॅसी निकलि गेल छलै , ओ बाजल धो देलक
तॅ नीके केलक ने , जतेक मैल बैसल छल से सब निकालि देलक ।' 'अहूॅ बड़
मजाकिया छी ।' अमितक ई बात समाप्तो नइ भेल छलै कि अनुपमा बड़ी बिटिया कऽ
बाजल , 'एकरा बात बनाबऽ के सिवाय किछु अबिते नइ छै ।'
ई संभव नइ छैक जे कियो हिनाक मजाकक घेरामे अबै आ हिना ओकरा
छोड़ि दै तॅ फेर हिना की ? से अनुपमाक बातक बाद तुरत हाजिरजबाबी हिना बाजल ,
'बात बनाओल नइ जाइ छै , बात बाजल जाइ छै ।' सभक मुहसॅ अनायासे ठहक्का फुटि
पड़लै । तीनू डोरिया रहल छल क्यान्टिनदिस । मुदा तखने धण्टी लगै छै । अमित
धण्टीसंगे चौंकैत अछि , 'हमरा तॅ बुझाएल छल लिजर छै , मुदा क्लास छै । चलू
।'


text:
पछिला रविदिन मधुबनीमे सजग कविता संस्कृतिक दोसर महाधिवेशनक
आयोजन छल. एहि आयोजनक खबरि फेसबुक पर सेहो देखने छलहुँ. युवा कवि गुंजनश्री
एहि कार्यक्रमक आँखि देखल रिपोर्ट लिखि पठौलनिए.ओना तँ हम ई-मिथिलाकेँ
रिपोर्ट सभसँ बँचबैत रहलहुँए मुदा साहित्यिक आयोजनक समाद नै परसब सेहो ठीक
नै बुझना गेल तें साझा क' रहल छी, पढ़ू- माॅडरेटर.
सजग कविता संस्कृति आ मैथिली साहित्यिक-सांस्कृतिक समितिक
संयुक्त अधिवेशन, बिहार माध्यमिक शिक्षक संघ, मधुबनीमे विगत 14 जून,2015
केँ संपन्न भेल. ई सजग कविता संस्कृतिक दोसर महाधिवेशन छल. बाबा यात्रीक
स्मृतिमे आयोजित ई कार्यक्रम दू सत्रमे विभक्त छल.
पहिल वैचारिक सत्रमे यात्रीजी आ हुनक प्रगतिशील परंपरा पर
विमर्श आयोजित कयल गेल छल जकर अध्यक्षता डाॅ. कुलधारी सिंह जी केलनि. बाबा
पर केन्द्रित एहि सत्रमे डाॅ. कमलानंद झा 'विभूति' ,अरूणाभ सौरभ, उदयचन्द्र
झा 'विनोद' रामचैतन्य धीरज, देवेन्द्र मंडल आ महेन्द्र मलंगिया अपन-अपन
विचार
रखलनि. जाहिमे केन्द्रीय विवि गया केर हिंदी विभागाध्यक्ष कमलानंद झा
विभूति कहलनि जे यात्रीजी चाहे कोनो भाषामे लिखैत छलाह मुदा ओ मैथिली आ
मिथिले बाॅचैत छलाह. ओतहि प्रसिद्ध रंगकर्मी महेन्द्र मलंगिया बाबाक 'पारो'
पर चर्च केलनि. लगभग डेढ़ धंटा धरि चलल एहि सत्रमे बाबाक संबंधमे बहुते
ज्ञानवर्द्धक गप्प सोझाँ आयल. एहि सत्रक संचालन दिलीप कुमार झा केलनि.
ओकर बाद दोसर सत्रमे कवि सम्मेलन आयोजित भेल. उदयचन्द्र झा
विनोद'क अध्यक्षतामे होम' बला एहि सत्रमे लगभग तीन दर्जनिसँ बेसी कवि अपन
कविता सुनौलनि.आहृलादक गप्प ई जे एहिमे लगभग दू दर्जनि कवि सुच्चा युवा
छलाह. सब कवि खासकेँ युवा कवि (किछु अपवाद)केँ छोड़ि देल जाय तँ बेसी युवा
कविक कवितामे विचारक अभाव आ कांच सन सुआद लागल. एहि सत्रमे दमन कुमार झा,
रघुनाथ मुखिया, गुंजन श्री, सुरेश पासवान, अंजली कुमारी, नवीन आशा, विनय
विश्वबंधु, अरूणाभ सौरभ, दिलीप कुमार झा, मोहन मुरारी झा, कुमकुम कुमारी,
मनोज महतो,मिथिलेश कुमार झा आदि कवि अपन कविता सुनौलनि.
तखन एतबा धरि कहब जे आयोजन बेस सफल रहलैक. सजग कविता संस्कृति
आ मिथिला साहित्यिक आ सांस्कृतिक समिति दुनू एहि तरहक सफल आयोजन लेल
धन्यवादक पात्र छथि.


text:
अपन मिथिला / भादौ ६ , महिला अधिकारवादीसभ के एक महत्वपूर्ण विजय देलक इण्डियाके सर्वोच्च अदालत मुसलमान समुदायमें रहल 'तीन तलाक' कहिके तुरन्त रिश्ता टूटैके चलन असंवैधानिक भेल फैसला केने अछि।
अदालत ३-२ के बहुमतके फैसलामें उ चलनके गैर इस्लामिक कहने अछि ।
उ चलन बमोजिम मुसलमान मर्द अपन पत्नी के खाली तीन बेरि तलाक कहिके भरमें रिश्ता नै टुइट सकैत अछि आब।
मुसलमान समुदायके महिलासभके पति पत्र, टेलिफोन आ अखुन आएर व्हाट्स एप आ स्काइप जेहेन माध्यमसे 'तीन तलाक' दै के कारण उ सभ धोखा में परैत आरहल छेल ।
एहि चलनके कारण रिश्ता टूटैके वाध्य भेल ५ गोटे मुसलमान महिला आ २ टा अधिकार समूह दायर केने मुद्दामें फैसला करैत अदालत ई चलनके अवैधानिक घोषणा केने अछि।
महिला अधिकारवादीसभ अदालतके फैसलाके बहुत बड़का जित भेल कहैत स्वागत केने अछि।


text:
इरोम चानू शर्मिला
इरोम चानू शर्मिला(जन्म:१४ मार्च १९७२) मणिपुर'क मानवाधिकार कार्यकर्ता छथि, जे पूर्वोत्तर राज्य सबमे लागू सशस्त्र बल विशेष शक्ति अधिनियम, १९५८ के हटेवाक लेल एक दशकसँ सेहो बेसी समयसँ(४ नवम्बर २०००[१] ) सँ भूख हड़ताल पर छथि। पूर्वोत्तर राज्य सबहक विभिन्न हिस्सा सबमे लागू अहि कानूनक तहत सुरक्षा बल सबके किन्को देखते गोली मारि' अथवा बिना वारन्टके गिरफ्तार करऽके अधिकार भेटल अछि। शर्मिला कऽ खिलाफ इम्फालके जस्ट पीस फाउन्डेशन नामक गैर सरकारी सङ्गठनसँ जुड़ि कऽ भूख हड़ताल रहलथि। सरकार शर्मिलाके आत्महत्याक प्रयासमे गिरफ्तार कररि लेने छल। कियकी इ गिरफ्तारी एक सालसँ बेसी नै भऽ सकैत अछि ताए सब साल हुनका रिहा करैत दुबारा गिरफ्तार कएल जाइत छल।[२] नाक सँ लागल एकटा नलीक माध्यमसँ हुनका खाना देल जाइत छल तथा अहिके लेल पोरोपटके सरकारी अस्पतालक एगो रूमक अस्थायी जेल बना देल गेल छल। १४ वर्षक गिरफ्तारीके बाद २० अगस्त २०१४क सेशन कोर्टक आदेशसँ हुनका रिहा कएल गेल।[३]
विषय सूचीसभ
पृष्ठभूमि[सम्पादन करी]
इरोम अपन भूख हड़ताल तखन कएने छलीह जखन २ नवम्बरके दिन मणिपुरक राजधानी इम्फालके मालोममे असम राइफल्सक जवानक हाथे १०टा बेगुनाह लोक मारल गेल छल। ओ ४ नवम्बर २००० के अपन अनशन शुरू कऽ देने छलीह, अहि उम्मीदक संग कि १९५८सँ अरुणाचल प्रदेश, मेघालय, मणिपुर, असम, नागाल्यान्ड, मिजोरम आओर त्रिपुरामे आर १९९०सँ जम्मू-कश्मीरमे लागू आर्म्ड फोर्स स्पेशल पावर एक्ट (एएफएसपीए)क हटेवामे ओ महात्मा गान्धीके नक्शाकदम पर चलिके कामयाब हेतीह।[१]
आत्महत्याक कोशिश करके मुकद्दमा[सम्पादन करी]
२०१३ मे हुनका उपर आत्महत्याक कोशिश करके मुकद्दमा चलेवाक लेल अदालतमे आरोप तय कएल गेल।[१] २० अगस्त २०१४ के सेशन कोर्टके आदेशसँ हुनका रिहा कऽ देल गेल।[३]
आम आदमी पार्टी द्वारा राजनीतिमे आबऽके निमन्त्रण[सम्पादन करी]
जस्ट पीस फाउन्डेशन ट्रस्ट (जेपीएफ)के द्वारा शर्मिलाके आम आदमी पार्टीके नेता प्रशान्त भूषण मणिपुरक लोकसभा सीटसँ आम आदमी पार्टी (आप)के टिकट पर २०१४ के लोकसभा चुनाव लड़िके प्रस्ताव देलथि मुदा ओ एकरा अस्वीकार काए देलथिन्ह।[४]
सन्दर्भ[सम्पादन करी]
- ↑ १.० १.१ १.२ "इस बहादुर बेटी पर देश कब ध्यान देगा?", नवभारत टाईम्स, ८ मार्च २०१३, अभिगमन तिथि १५ फ़रवरी २०१४।
- ↑ http://www.bhaskar.com/article/NAT-after-anna-aamir-lends-support-to-irom-sharmila-2388288.html
- ↑ ३.० ३.१ "आखिरकार इरोम शर्मिला को रिहा किया गया", नवभारत टाईम्स, २१ अगस्त २०१४, अभिगमन तिथि २१ अगस्त २०१४।
- ↑ "इरोम शर्मिला ने ठुकराई 'आप' की पेशकश", नवभारत टाईम्स, १५ फ़रवरी २०१४, अभिगमन तिथि १५ फ़रवरी २०१४।